HU Az Európai Unió Hivatalos Lapja C 65/1

A BIZOTTSÁG KÖZLEMÉNYE

TECHNIKAI ÚTMUTATÓ FELJEGYZÉSEK A 689/2008/EK RENDELET VÉGREHAJTÁSÁHOZ

Közzététel a veszélyes vegyi anyagok kiviteléről és behozataláról szóló, 2008. június 17-i 689/2008/EK európai parlament és tanácsi rendelet 23. cikkének megfelelően

2011/C 65/01

TARTALOMJEGYZÉK

1. BEVEZETÉS

2. A ROTTERDAMI EGYEZMÉNY

3. A 689/2008/EK RENDELET

3.1. 1. cikk CÉLOK

3.2. 2. cikk ALKALMAZÁSI KÖR

3.3. 3. cikk FOGALOMMEGHATÁROZÁSOK

3.4. 4. cikk KIJELÖLT NEMZETI HATÓSÁGOK

3.5. 5. cikk AZ EURÓPAI UNIÓ RÉSZVÉTELE AZ EGYEZMÉNYBEN

3.6. 6. cikk A KIVITELI BEJELENTÉSI KÖTELEZETTSÉG ALÁ ESŐ VEGYI ANYAGOK, A PIC-BEJELENTÉST IGÉNYLŐ VEGYI ANYAGOK ÉS A PIC-ELJÁRÁS HATÁLYA ALÁ ESŐ VEGYI ANYAGOK

3.7. 7. cikk A HARMADIK ORSZÁGOKHOZ TOVÁBBÍTOTT KIVITELI BEJELENTÉSEK

3.8. 8. cikk A HARMADIK ORSZÁGOKTÓL BEÉRKEZŐ KIVITELI BEJELENTÉSEK

3.9. 9. cikk TÁJÉKOZTATÁS A VEGYI ANYAGOK KIVITELÉRŐL ÉS BEHOZATALÁRÓL

3.10. 10. cikk RÉSZVÉTEL A PIC-BEJELENTÉSI ELJÁRÁSBAN

3.11. 11. cikk KÖTELEZŐ INFORMÁCIÓBENYÚJTÁS A PIC-TITKÁRSÁGNAK A PIC-BEJELENTÉST NEM IGÉNYLŐ VEGYI ANYAGOK TEKINTETÉBEN

3.12. 12. cikk VEGYI ANYAGOK BEHOZATALÁVAL KAPCSOLATOS KÖTELEZETTSÉGEK

3.13. 13. cikk VEGYI ANYAGOK KIVITELÉVEL KAPCSOLATOS, A KIVITELI BEJELENTÉS KÖVETELMÉNYEIN KÍVÜLI KÖTELEZETTSÉGEK

3.14. 14. cikk BIZONYOS VEGYI ANYAGOK ÉS VEGYI ANYAGOKAT TARTALMAZÓ ÁRUK KIVITELE

3.15. 15. cikk A TRANZITFORGALOMRA VONATKOZÓ TÁJÉKOZTATÁS

3.16. 16. cikk AZ EXPORTÁLT VEGYI ANYAGOKHOZ MELLÉKELENDŐ TÁJÉKOZTATÁS

3.17. 17. cikk A BEHOZATAL ÉS A KIVITEL ELLENŐRZÉSÉRE FELHATALMAZOTT TAGÁLLAMOK ÉS EXPORTŐRÖK KÖTELEZETTSÉGEI

3.18. 18. cikk SZANKCIÓK

3.19. 19. cikk INFORMÁCIÓCSERE

3.20. 20. cikk TECHNIKAI SEGÍTSÉGNYÚJTÁS

3.21. 21. cikk FELÜGYELET ÉS JELENTÉSTÉTEL

3.22. 22. cikk A MELLÉKLETEK AKTUALIZÁLÁSA

3.23. 23. cikk TECHNIKAI ÚTMUTATÓ FELJEGYZÉSEK

3.24. 24. cikk A BIZOTTSÁG

4. A VESZÉLYES VEGYI ANYAGOK KIVITELI ÉS BEHOZATALI ADATBÁZISA

5. PÉLDÁK

1. MELLÉKLET – A 689/2008/EK európai parlamenti és tanács rendelet I. melléklete

2. MELLÉKLET – A 689/2008/EK rendelet II. melléklete – Kiviteli bejelentés

3. MELLÉKLET – A 689/2008/EK rendelet V. melléklete – Kiviteli tilalom alá eső vegyi anyagok és áruk

4. MELLÉKLET – A főbb eljárások folyamatábrái

5. MELLÉKLET – Az exportőrt a 689/2008/EK rendeletnek való megfelelés érdekében terhelő feladatok

6. MELLÉKLET – Az egyes országokba irányuló kivitel felcímkézéséhez ajánlott nyelvek listája

7. MELLÉKLET – A 689/2008/EK rendelet alapján kijelölt nemzeti hatóságok jegyzéke

8. MELLÉKLET – Azok az OECD-országok, amelyekre a kifejezett hozzájárulás alóli felmentés alkalmazható

FELELŐSSÉGI NYILATKOZAT

Ez az útmutató nem alkot új jogi rendelkezéseket, hanem a 689/2008/EK rendelet és a dokumentumban említett egyéb jogszabályok Bizottság általi értelmezését tartalmazza. Az útmutató nem keletkeztet új jogokat, és nem ír elő új kötelezettségeket. Fontos megjegyezni, hogy az uniós jog kötelező érvényű értelmezése minden esetben végső soron az Európai Unió Bíróságának hatásköre.

RÖVIDÍTÉSEK ÉS MEGHATÁROZÁSOK JEGYZÉKE

CLP Az 1272/2008/EK rendelet az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról CoP A felek konferenciája KNH Kijelölt nemzeti hatóság EDEXIM A veszélyes vegyi anyagok európai adatbázisa EK Európai Közösség EGK Európai Gazdasági Közösség EU Európai Unió FAO Az ENSZ Élelmezési és Mezőgazdasági Szervezete GHS A vegyi anyagok osztályozásának és címkézésének egyetemes harmonizált rendszere Figyelmeztető mondat Egy adott veszélyességi osztályhoz és kategóriához rendelt mondat, amely jellemzi a veszélyes anyag vagy keverék jelentette veszély természetét, beleértve adott esetben a veszély mértékét is OECD Gazdasági Együttműködési és Fejlesztési Szervezet PCB-k Poliklórozott bifenilek PIC Előzetes tájékoztatás POP-ok A környezetben tartósan megmaradó szerves szennyező anyagok Óvintézkedésre vonatkozó mondat Egy veszélyes anyag vagy keverék használatából vagy ártalmatlanításából eredő expozíció káros hatásainak a lehető legkisebbre csökkentése vagy megelőzése céljából javasolt intézkedés(eke)t ismertető mondat. R-mondatok Az anyag felhasználásával járó kockázatokat ismertető mondatok REACH Az 1907/2006/EK rendelet a vegyi anyagok regisztrálásáról, értékeléséről, engedélyezéséről és korlátozásáról (REACH) RIN Azonosító hivatkozási szám S-mondatok Az anyag biztonságos használatához kapcsolódó biztonsági követelményeket és vészhelyzeti válaszeljárásokat ismertető mondatok TARIC Tarif Intégré de la Communauté, azaz az Európai Közösségek integrált vámtarifája EUMSZ Szerződés az Európai Unió működéséről UNEP Az ENSZ Környezetvédelmi Programja

1. BEVEZETÉS

Az Európai Unió vegyipara a világ egyik legnagyobb vegyianyaggyártója. Számos, több felhasználási területen alkalmazott anyagot gyárt. Bizonyos anyagok az emberi egészségre és/vagy a környezetre veszélyesek, és ezeket ellenőrzött körülmények között kell felhasználni. Az Európai Unión belül tilalom vagy szigorú korlátozás alá esnek egyes kivitelre gyártott és más országokban felhasznált vegyi anyagok.

Fontos ismerni a veszélyes vegyi anyagok biztonságos tárolásának, szállításának, felhasználásának és ártalmatlanításának módját. Ugyancsak kulcsfontosságú annak ismerete, hogy vészhelyzetben mi a teendő, és miként lehet az orvosi és környezeti problémákat gyorsan és eredményesen kezelni. Sok országban, így különösen a fejlődő országokban azonban hiányzik a vegyi anyagok biztonságos kezelésére való képesség. A munkavállalók gyakran képzetlenek a veszélyes vegyi anyagok megfelelő felhasználása és ártalmatlanítása terén. Ezekben az országokban a kormányzat és a vállalatok nem feltétlenül rendelkeznek megfelelő tároló és ártalmatlanító létesítményekkel. Nem feltétlenül ismerik a vegyi anyag veszélyeit, illetve az emberi vagy környezeti károsodás megelőzésének módját.

A veszélyes vegyi anyagok kiviteléről és behozataláról szóló, 2008. június 17-i 689/2008/EK európai parlamenti és tanácsi rendelet (1) a legutolsó jogszabálya annak az intézkedéssorozatnak, amelyet az évek során e probléma megoldására hoztak. A rendelet a nemzetközi kereskedelemben forgalmazott egyes veszélyes vegyi anyagokra és növényvédő szerekre vonatkozó, előzetes tájékoztatáson alapuló jóváhagyási (PIC) eljárásról szóló Rotterdami Egyezményt hajtja végre, az emberi egészség és környezet esetleges károsodástól való védelme és az említett vegyi anyagok környezetkímélő felhasználásához való hozzájárulás céljából. A rendelet végrehajtja a környezetben tartósan megmaradó szerves szennyező anyagokról szóló Stockholmi Egyezmény egyik követelményét is, mivel – az Egyezményben megállapított eseti kivételek fennállása hiányában – megtiltja az Egyezményben környezetben tartósan megmaradó szerves szennyező anyagként azonosított vegyi anyagok kivitelét. A rendelet a 304/2003/EK (2) európai parlamenti és tanácsi rendeletet váltja fel (3).

A 689/2008/EK rendelet megerősíti az EU elkötelezettségét a veszélyes vegyi anyagok globális kereskedelmének és felhasználásának biztosítása iránt, annak érdekében, hogy határain túl és azokon belül is támogassa az emberi egészség és a környezet védelmét. A rendelet jogalapja az EKSZ 133. cikke (jelenleg az EUMSZ 207. cikke) és az EKSZ 175. cikke (jelenleg az EUMSZ. 192. cikke), amelyek a rendelkezések kereskedelmi és környezetvédelmi hatásával kapcsolatosak.

A 689/2008/EK rendelet az eddigi tapasztalatokat figyelembe véve számos technikai módosítást tartalmaz a 304/2003/EK rendelet operatív rendelkezéseihez. A rendelet – különös tekintettel a behozatalhoz történő kifejezett hozzájárulás iránti kérelemre történő válaszok beérkezésének késedelme miatti nehézségekre – rendelkezik egyes vegyi anyagok ideiglenes kivitelének engedélyezéséről, ha az importáló országtól minden ésszerű erőfeszítés ellenére sem érkezik válasz. A rendelet meghatározza a mentesítés lehetővé tételéhez szükséges feltételeket és megállapítja a betartandó határidőket. Emellett rendelkezik a kifejezett hozzájárulás beszerzésének kötelezettsége alóli mentesítésről is, feltéve hogy bizonyos vegyi anyagoknak olyan országokba való kiviteléről van szó, amelyek tagjai a Gazdasági Együttműködési és Fejlesztési Szervezetnek (OECD).

A módosított rendelet egyben fokozza és kiterjeszti a Bizottság adatbázisának, az EDEXIM-nek a szerepét is, azáltal, hogy rendelkezik arról, hogy az adatbázisban vezetett kiviteli bejelentésekhez, behozatali határozatokhoz, hozzájárulásokhoz és mentesítésekhez kódrendszert kell rendelni. A vámügyi jogalkalmazás elősegítése és az adminisztratív terhek csökkentése érdekében az exportőröknek ezeket a kódokat fel kell tüntetniük a kiviteli nyilatkozatokban. A rendelet egyben – az emberi egészség és a környezet magasabb szintű védelme érdekében – számos olyan rendelkezést is tartalmaz, amelyek szigorúbbak a Rotterdami Egyezmény követelményeinél.

Az útmutató a II. szakasszal, a Rotterdami Egyezmény bemutatásával, valamint az Egyezmény alapelveinek és mechanizmusainak ismertetésével indul. Ez a szakasz összegzi azokat a területeket, amelyek esetében az uniós rendelet szigorúbb az Egyezmény követelményeinél. Az útmutató III. fejezete áttekinti a 689/2008/EK rendelet cikkeit, világos magyarázatokkal szolgál a rendelkezések kulcskövetelményeivel kapcsolatban, illetve rávilágít a különböző rendelkezések közötti összefüggésre. A IV. szakasz azt tárgyalja, hogy a Bizottság milyen szerepet tölt be a rendelet végrehajtásában és az EDEXIM-adatbázis kezelésében. Az V. szakasz pedig néhány olyan példát tartalmaz, amelyek a rendelet követelményeinek gyakorlati megvalósítási módjait szemléltetik.

A mellékletekben hasznos kiegészítő információk találhatóak. Az 1–3. melléklet a 689/2008/EK rendelet I., II. és V. melléklete. Felhívjuk a figyelmet, hogy a rendelet I. mellékletét rendszeresen frissítik, és legfrissebb változata elérhető a Bizottság honlapján a következő címen: http://edexim.jrc.ec.europa.eu. A 4. mellékletben szerepelnek azoknak a fő eljárásoknak a folyamatábrái, amelyek a vegyi anyagok kivitelére vonatkoznak, és amelyeket a rendelet végrehajtására hoztak létre. Az 5. melléklet az exportőr fő feladatait ismerteti. A 6. melléklet a kivitel címkézéséhez ajánlott nyelveket sorolja fel. A 7. melléklet tartalmazza az EU-tagállamok kijelölt nemzeti hatóságait, a 8. melléklet pedig azokat az OECD-országokat és kijelölt nemzeti hatóságaikat, amelyekre a kifejezett hozzájárulás alóli mentesítés vonatkozik.

Fontos tudnivaló, hogy az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról szóló, 2008. december 16-i 1272/2008/EK európai parlamenti és tanácsi rendelet (4) (a CLP-rendelet) meghatározza a EU-n belül a vegyi anyagok osztályozására és címkézésére vonatkozó új szabályokat, és felváltja a már a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi irányelv (5) egyes részeit. Az 1272/2008/EK rendelet 2015. június 1-jéig teljes egészében a 67/548/EK irányelv és a tagállamoknak a veszélyes készítmények osztályozására, csomagolására és címkézésére vonatkozó törvényi, rendeleti és közigazgatási rendelkezéseinek közelítéséről szóló, 1999. május 31-i 1999/45/EK európai parlamenti és tanácsi irányelv (6) helyébe lép. A 689/2008/EK rendeletben használt terminológia még mindig a korábbi irányelvekből származik, de azt a közeljövőben hozzáigazítják a CLP-rendelethez. A CLP-rendelet például nem a „készítmény” szót, hanem a „keverék” szót használja. Ebben az útmutatóban ezért a „készítmény” szó jelentése megegyezik a CLP-rendeletben használt „keverék” jelentésével.

2. A ROTTERDAMI EGYEZMÉNY

A nemzetközi kereskedelemben forgalmazott egyes veszélyes vegyi anyagokra és növényvédő szerekre vonatkozó, előzetes tájékoztatáson alapuló jóváhagyási (PIC) eljárásról szóló Rotterdami Egyezmény célja a részes felek veszélyes anyagok nemzetközi kereskedelmében fennálló közös feladatainak és törekvéseinek támogatása annak érdekében, hogy megóvják az emberi egészséget és környezetet a károsodástól, és hozzájáruljanak ezen anyagok környezetkímélő felhasználásához. Az Egyezmény alapjául az ENSZ Környezetvédelmi Programjának (UNEP) 1989-ben módosított, a nemzetközi kereskedelemben forgalmazott vegyi anyagokra vonatkozó információk cseréjéről szóló londoni iránymutatásai (londoni iránymutatások), valamint az Élelmezési és Mezőgazdasági Szervezet (FAO) 1990-ben módosított, a peszticidek forgalmazására és használatára vonatkozó, nemzetközi etikai kódexének végrehajtásakor szerzett tapasztalatok szolgáltak. Ezek a dokumentumok előírták az önkéntes PIC-eljárást.

Az Egyezményt 1998-ben írták alá és nyitották meg aláírásra a rotterdami konferencián, és az 2004. február 24-én lépett hatályba. Az Egyezményt 2010. október 31-ig 139 részes fél ratifikálta. A részes felek konferenciájára kétévente kerül sor. A részes felek határozatokat fogadnak el az Egyezmény működésével kapcsolatos rendelkezésekkel és a végrehajtáshoz fűződő eljárási kérdésekkel kapcsolatban, és döntenek arról is, hogy az Egyezmény titkárságát az Egyesült Nemzetek genfi Környezetvédelmi Programja és római Élelmezési és Mezőgazdasági Szervezete közösen biztosítsa.

Az Egyezmény elfogadása előtt az Európai Unió részt vett az önkéntes eljárásban, amelyet a 2455/92/EGK rendelet tett kötelezővé az Unióban. A Rotterdami Egyezmény Európai Unió által történő, 2002. december 20-i ratifikálása után (lásd a 2003/106/EK tanácsi határozatot (7)), a 2455/92/EGK rendeletet a 304/2003/EK rendelet hatályon kívül helyezte. Ez utóbbi amellett, hogy teljes mértékben végrehajtotta az Egyezmény követelményeit, számos olyan rendelkezést is tartalmazott, amelyekről az Egyezmény követelményei nem rendelkeztek. Az EU úgy határozott, hogy a rendelet hatályát nem korlátozza csak azokra a vegyi anyagokra, amelyekre kiterjed az Egyezmény hatálya, hanem azt kiterjeszti az uniós szinten tilalom vagy szigorú korlátozás alá eső vegyi anyagokra is. Az uniós jogi szabályozás fejlődésével az I. mellékletet négyszer kellett módosítani ahhoz, hogy a hatály további vegyi anyagokra is kiterjedjen. A 689/2008/EK rendelet most felváltja a 304/2003/EK rendeletet, de megmaradtak az Egyezménynél szigorúbb rendelkezések.

Az Egyezmény hatálya a vegyi anyagok két kategóriájára, a növényvédő szerekre és ipari vegyi anyagokra terjed ki. Az alapelv az, hogy az Egyezmény III. mellékletében szereplő, tilalom vagy szigorú korlátozás alá eső vegyi anyagok kivitele csak az importáló részes fél előzetes tájékoztatáson alapuló jóváhagyása (PIC) alapján lehetséges. Eljárás keretében hivatalosan ismertették az importáló országok döntéseit azzal kapcsolatban, hogy bizonyos vegyi anyagot szeretnének-e a jövőben is importálni, valamint annak érdekében, hogy az exportáló országok megfeleljenek ezeknek a döntéseknek. A PIC-eljárás hatálya alá jelenleg negyven vegyi anyag tartozik. Az Egyezmény mechanizmust állapít meg további anyagok felvételére, ehhez azonban az kell, hogy bizonyos feltételek teljesüljenek.

A részes feleknek ún. PIC-bejelentés benyújtásával kell értesíteniük a titkárságot minden olyan közvetlenül alkalmazandó jogszabályról, amely tilalom vagy szigorú korlátozás alá helyezi az Egyezmény hatálya alá tartozó anyagot. A PIC-bejelentéssel indítható el a vegyi anyag eljárásba történő felvétele. A legalább két, eltérő (a részes felek konferenciája által meghatározott) földrajzi régióba tartozó részes fél általi, az Egyezmény szerinti bejelentés titkárságra történő benyújtását követően az információkat egy kiegészítő testület, a kormányzatilag kinevezett vegyianyag-kezelési szakértőkből álló vegyi anyagok vizsgálati bizottsága (CRC) értékeli. Ha az Egyezmény megfelelő kritériumai teljesülnek, a CRC határozati útmutató dokumentumot szövegez meg, és ajánlást tesz a részes felek konferenciájának arra, hogy felvegye a vegyi anyagot a III. mellékletbe és a PIC-eljárás hatálya alá. Ezt követően a részes felek konferenciája konszenzussal határoz arról, hogy a vegyi anyagot felvegyék-e a mellékletbe. Ezt követően elküldik a határozati útmutató dokumentumot az összes, információt adó részes félnek annak érdekében, hogy megalapozott döntést hozhassanak a behozatal elfogadásáról, visszautasításáról vagy arról, hogy a behozatalt bizonyos feltételekhez kötik-e. A titkárság hathavonta tájékoztatja az összes részes felet a kapott válaszokról az ún. „PIC-körlevelekben”, amelyeket a PIC honlapján, a http://www.pic.int/ címen tesz elérhetővé. A behozatali válaszokat ugyancsak közzéteszik a weboldal egyik adatbázisban. Az exportáló részes felek kötelesek gondoskodni arról, hogy exportőreik betartsák az összes behozatali határozatot. E kötelezettség célja azon importáló országok védelme, amelyek nem rendelkeznek megfelelő infrastruktúrával a nem kívánt behozatal elleni védekezéshez.

Az Egyezmény másik fő pillére a részes felek közötti, az esetlegesen kivitelre kerülő potenciálisan veszélyes anyagokról folyó információcsere. E tekintetben a legfontosabb rendelkezés az, hogy az a szerződő fél, amely saját területén tilalom vagy szigorú korlátozás alá eső vegyi anyag kivitelét tervezi, az első szállítás előtt és azután évente értesítse az importáló szerződő felet arról, hogy ilyen kivitelre sor fog kerülni (az ún. kiviteli bejelentési eljárással), mindaddig, amíg a vegyi anyagra ki nem terjesztik a PIC-eljárás hatályát, és az importáló fél nem ad a vegyi anyagra olyan behozatali választ, amelyet a részes feleknek megküldtek. Ezenkívül az exportáló részes félnek elő kell írnia, hogy a PIC-eljárás hatálya alá tartozó vegyi anyagokra olyan címkézési követelmények vonatkozzanak, amelyek biztosítják az emberi egészségre vagy környezetre fennálló kockázatokra és/vagy veszélyekre vonatkozó információk elérhetőségét. Előírhat hasonló követelményeket más olyan vegyi anyagok kivitelére is, amelyekre belföldön tilalom vagy szigorú korlátozás vonatkozik.

Az Egyezménynek vannak a részes felek közötti technikai segítségnyújtásra vonatkozó rendelkezései is. A vegyi anyagok szabályozásában fejlettebb programmal rendelkező részes feleknek technikai segítséget, többek között képzést is kell nyújtaniuk a többieknek (például a fejlődő országoknak) annak érdekében, hogy támogassák a vegyianyag-kezelési infrastruktúra és kapacitás fejlesztését ezekben az országokban.

Amint azt már a korábbiakban említettük, a rendelet az emberi egészség és a környezet magasabb szintű védelme érdekében több szempontból is szigorúbb a Rotterdami Egyezmény rendelkezéseinél. A kiviteli bejelentés és a kifejezett hozzájárulás minden ország tekintetében kötelező lenne, és nem csak az Egyezmény részes feleire alkalmaznák. A rendelet hatálya minden olyan anyagra vonatkozik, amely uniós szinten tilalom vagy súlyos korlátozás alá esik. Azért, hogy még több vegyi anyagot lehessen a rendelet hatálya alá bevonni, az Egyezmény két felhasználási kategóriáját két alkategóriára osztották: a peszticidek kategóriája mezőgazdasági és nem mezőgazdasági peszticidek, a vegyi anyagoké pedig szakmai és lakossági felhasználású vegyi anyagok alkategóriájára oszlik. Emiatt az uniós rendelet alapján a vegyi anyag alkategóriája szintjén vonatkozó tilalom vagy szigorú korlátozás kiválthatja a kiviteli bejelentést (akkor is, ha az Egyezmény nem ír elő tilalmat vagy szigorú korlátozást a felhasználási kategória szintjén). Így a rendelet szerinti kiviteli bejelentés vonatkozik néhány olyan vegyi anyagra is, amely az Egyezmény 5. cikke alapján nem igényel PIC-bejelentést, és emiatt nem vonatkozik rá az Egyezmény 12. cikke szerinti kiviteli bejelentés.

Az uniós exportőrök a célzott felhasználástól, illetve attól függetlenül kötelesek kiviteli bejelentést tenni, hogy a felhasználás az Unióban tilalom vagy szigorú korlátozás alá esik-e. Ugyanez a szabály vonatkozik a kifejezett hozzájárulás iránti kérelemre is. Végül, a kifejezett hozzájárulás követelményét illetően a rendelet a PIC-eljárás hatálya alá tartozó vegyi anyagokon kívül más vegyi anyagokra is kiterjed, annak érdekében, hogy az Egyezmény két kategóriájába a PIC-bejelentés alapjául szolgáló összes vegyi anyag beletartozzon.

3. A 689/2008/EK RENDELET

A veszélyes vegyi anyagok kiviteléről és behozataláról szóló 689/2008/EK európai parlamenti és tanácsi rendeletet 2008. június 17-én fogadták el, és 2008. augusztus 1-jén lépett hatályba. A rendelet a hatályon kívül helyezett 304/2003/EK rendelet helyébe lép. A rendelet főbb rendelkezéseit az alábbiakban ismertetjük.

3.1. 1. cikk CÉLOK

A rendeletnek több célja van:

— a Rotterdami Egyezmény végrehajtása (néhány esetben annak rendelkezéseit meghaladva), olyan országok viszonylatában is, amelyek az Egyezménynek nem részes felei,

— az EU-ban érvényes csomagolási és címkézési szabályok alkalmazása valamennyi veszélyes vegyi anyag kivitelére, kivéve ha ezek ellentétesek az importáló ország követelményeivel.

Fontos, hogy a végtermék csomagolásának és címkézésének mindenkor meg kell felelnie azon importáló ország előírásainak is, amelyben azt forgalmazzák, ha vannak ilyen előírások.

3.2. 2. cikk ALKALMAZÁSI KÖR

A rendelet hatálya a következőkre terjed ki:

— a PIC-eljárás hatálya alá tartozó vegyi anyagok,

— az EU-n belül tilalom vagy szigorú korlátozás alá eső vegyi anyagok,

— a kivitelre kerülő vegyi anyagok csomagolása és címkézése (az uniós követelmények szerint – lásd a 16. cikket).

A rendelet nem vonatkozik a következő, más uniós jogszabályban meghatározott anyagokra: kábítószerek, radioaktív anyagok, hulladékok, vegyi fegyverek, élelmiszerek, élelmiszer-adalékanyagok, takarmányok, géntechnológiával módosított szervezetek, gyógyszerek (a fertőtlenítő, rovarirtó és paraziticid szerek kivételével). A rendelet a kutatási vagy elemzési célra behozott vagy kivitt vegyi anyagokra sem vonatkozik – ha a mennyiség nem jár egészségügyi vagy környezeti hatással, és semmilyen körülmények között sem haladja meg a 10 kg-ot, illetve az anyag más anyagokkal való keverékekben (készítményekben) 10 kg-nál nagyobb mennyiségben nincs jelen.

Fontos, hogy külön közigazgatási eljárás szabályozza a rendelet rendelkezései aló mentesített kivitelt. Ez a mentesítés vonatkozik a legfeljebb 10 kg mennyiségben, kutatási és elemzési célra kivitt vegyi anyagokra. Ezt az RIN-lekérésnek nevezett eljárást a 3.17. pontban ismertetjük. Lényeges, hogy ezt az eljárást használják azokra az I. melléklet 3. részében felsorolt vegyi anyagokra, amelyek behozatalához a PIC-körlevélben közzétett behozatali határozat járul hozzá, és a 7. cikk (6) bekezdése alkalmazandó.

3.3. 3. cikk FOGALOMMEGHATÁROZÁSOK

A rendeletben többek között az alábbi, fontos kifejezésekre vonatkozó meghatározások találhatók: vegyi anyag; készítmény; áru; peszticidek és ipari vegyi anyagok (ezek az Egyezmény szerinti felhasználási kategóriák, amelyeket a rendelet két-két alkategóriára bont); kiviteli bejelentési kötelezettség alá eső vegyi anyag, PIC-bejelentést igénylő vegyi anyag, PIC-eljárás hatálya alá eső vegyi anyag, tiltott vegyi anyag és szigorúan korlátozott vegyi anyag.

Példa: a „vegyi anyag” magában vagy készítményben lévő, illetőleg mesterségesen előállított vagy természetes eredetű, de élő szervezetet nem tartalmazó anyag vagy készítmény. A „peszticidek” az alábbi alkategóriák egyikébe tartozó vegyi anyagok: növényvédő szerként használt vagy egyéb peszticid célú felhasználás, úgy mint a biocid termékek. Az „ipari vegyi anyag” az alábbi alkategóriák egyikébe tartozó vegyi anyag: szakmai felhasználásra, illetve lakossági felhasználásra szánt vegyi anyagok. A „tiltott vegyi anyag” olyan vegyi anyag, amelynek minden felhasználását közvetlenül alkalmazandó uniós jogszabály tiltja az emberi egészség vagy a környezet védelmében. Ide tartoznak azok az anyagok, amelyeknél az első felhasználás engedélyezését megtagadták, vagy amelyet az ipar kivont a forgalomból vagy egy bejelentési, nyilvántartásba vételi vagy engedélyeztetési eljárás további vizsgálatai alól, és amelynél van arra utaló jel, hogy a vegyi anyag az emberi egészségre vagy a környezetre nézve aggályos. A „szigorúan korlátozott vegyi anyag” olyan vegyi anyag, amelynek szinte minden felhasználása tiltott egy vagy több felhasználási kategóriában vagy alkategóriában.

A fogalommeghatározások – néhány fontos eltéréssel – megfelelnek az Egyezményben használt meghatározásoknak.

Az EU-n belül tilalom vagy szigorú korlátozás alá eső vegyi anyagok kiviteli bejelentési szükségességének megítéléséhez a vegyi anyagok felhasználási alkategóriáinak bevezetésével a kiviteli bejelentés több vegyi anyagra vonatkozik, mint az alkategóriák használata nélkül. Ezeket a vegyi anyagokat a rendelet I. mellékletének 1. része tartalmazza. Ahhoz azonban, hogy egy adott vegyi anyag PIC-bejelentés (I. melléklet 2. része) alapjául is szolgálhasson, az Egyezmény szerinti felhasználási kategóriák egyike szerint tilalom vagy szigorú korlátozás alá kell esnie az EU-ban. A vegyi anyag önmagában vagy készítményként tartalmaz egy adott anyagot, azaz két vagy több anyagból álló keverék vagy oldat.

A fogalommeghatározások között szerepel az „áru” fogalma is. Ezek olyan késztermékek, amelyekben megtalálható olyan vegyi anyag, vagy amelyek tartalmaznak olyan vegyi anyagot, amelynek a szóban forgó termékben való felhasználását uniós szabályozás tiltja vagy szigorúan korlátozza. Az ilyen vegyi anyagokat szabad formában tartalmazó áruk a kiviteli bejelentés hatálya alá tartoznak. Az V. mellékletben felsorolt áruk kivitele tiltott.

A „kivitel” fogalommeghatározása értelmében a rendelet az Európai Unió vámterületéről kivitt anyagokra vonatkozik. A vámterületbe bele kell érteni olyan területeket is, ahol különleges vámszabályok érvényesülnek, például a vámszabad területeket és a vámraktárakat.

Az „exportőr” fogalmát is külön meghatározták. Az exportőr a címzettel szerződéses viszonyban álló személy, illetve szerződés hiányában az a személy, aki jogosult dönteni a vegyi anyagnak az Európai Unió vámterületéről való kiviteléről (tekintet nélkül arra, hogy a kivitel melyik tagállamból hagyja el a vámterületet). Abban az esetben, ha az exportőr nem az EU-ban letelepedett személy, kötelezettségeit az EU-ban letelepedett szerződő félnek kell teljesítenie.

Fontos hangsúlyozni, hogy ellenkező értelmű rendelkezés hiányában a rendeletben előírt kötelezettségek kiterjednek az összes országba irányuló kivitelre, függetlenül attól, hogy azok az Egyezménynek részes felei-e vagy sem.

3.4. 4. cikk KIJELÖLT NEMZETI HATÓSÁGOK

A tagállamoknak egy vagy több nemzeti hatóságot (KNH-t) kell kijelölniük a rendelet értelmében fennálló adminisztratív feladatok ellátására, és erről értesíteniük kell a Bizottságot.

3.5. 5. cikk AZ EURÓPAI UNIÓ RÉSZVÉTELE AZ EGYEZMÉNYBEN

Az Európai Unió Egyezményben való részvételére általánosan kijelölt hatóság a Bizottság, amely a tagállami KNH-kkal szoros együttműködésben tevékenykedik. Feladata az uniós kiviteli bejelentések és a PIC-bejelentések továbbítása, harmadik országoktól kiviteli bejelentések fogadása, az EU PIC vegyi anyagokra vonatkozó behozatali határozatainak benyújtása, valamint a PIC-titkársággal folytatott információcsere. A Bizottság koordinálja az EU Egyezménnyel, a részes felek konferenciájával és kiegészítő testületeivel, például a vegyi anyagok vizsgálati bizottságával kapcsolatos technikai kérdésekre vonatkozó szerepvállalását.

3.6. 6. cikk A KIVITELI BEJELENTÉSI KÖTELEZETTSÉG ALÁ ESŐ VEGYI ANYAGOK, A PIC-BEJELENTÉST IGÉNYLŐ VEGYI ANYAGOK ÉS A PIC-ELJÁRÁS HATÁLYA ALÁ ESŐ VEGYI ANYAGOK

A fenti kategóriákba tartozó vegyi anyagokat a rendelet I. melléklete tartalmazza. A vegyi anyagok kiadáskor aktuális jegyzéke az 1. mellékletben található. A naprakész jegyzék elérhető az EDEXIM-honlapon, a http://edexim.jrc.ec.europa.eu címen.

A melléklet a kategóriába sorolást követve három külön részre tagolódik.

Az 1. részben szerepel a kiviteli bejelentés hatálya alá tartozó vegyi anyagok vagy kémiai csoportok jegyzéke. Itt szerepel az összes olyan anyag, amely az EU-ban tilalom vagy szigorú korlátozás alá esik legalább egy felhasználási alkategóriában (azaz a növényvédő szerként használt peszticid, biocid termékként használt más peszticid, szakmai felhasználásra szolgáló ipari vegyi anyag vagy lakossági felhasználásra szolgáló ipari vegyi anyag). Itt szerepelnek azok a vegyi anyagok is, amelyek PIC-bejelentés alapjául szolgálnak, valamint a PIC-eljárás hatálya alá tartozó vegyi anyagok (amelyeket az Egyezmény III. mellékletében lévő jegyzék tartalmaz).

A 2. részben azok a vegyi anyagok szerepelnek, amelyek azért szolgálnak PIC-bejelentés alapjául, mert az Európai Unión belül az Egyezmény szerinti valamelyik felhasználási kategóriában (azaz peszticidként vagy ipari vegyi anyagként) tilalom vagy szigorú korlátozás alá esnek.

A 3. rész tartalmazza a PIC-eljárás hatálya alá tartozó vegyi anyagokat vagy kémiai csoportokat (amelyek az Egyezmény III. mellékletében szerepelnek).

Minden bejegyzés mellett feltüntetésre kerültek a különböző felhasználási kategóriák vagy alkategóriák. AZ EU-n belül tiltott vagy szigorú korlátozás alatt álló vegyi anyagok tekintetében jelenleg a következő jogszabályok a legfontosabb források: a 91/414/EGK irányelv (8), amelyet 2011. június 14-ével hatályon kívül helyez a növényvédő szerek forgalomba hozataláról szóló 1107/2009/EK európai parlamenti és tanácsi rendelet (9), a biocid termékek forgalomba hozataláról szóló 98/8/EK irányelv (10) és a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK rendelet (11).

Fontos, hogy az I. melléklet különböző részeiben szereplő vegyianyagjegyzékek átfedik egymást. A 2. és 3. részben szereplő összes vegyi anyag szerepel az I. részben is (a 3. részben szereplő, de az 1. részből kizárt 8 PIC vegyi anyag kivételével, amelyek a Stockholmi Egyezmény értelmében kiviteli tilalom alatt állnak). (12) A kiviteli bejelentésen kívül a 2. és 3. részben felsorolt vegyi anyagok kiviteléhez szükséges még az importáló ország kifejezett hozzájárulása is (lásd a 13. cikket).

A 15/2010/EU és a 196/2010/EU bizottsági rendelet módosította a 689/2008/EK rendelet I. mellékletét. A mellékletnek a további uniós jogszabályokra és az Egyezmény keretében zajló fejlemények alapján történő aktualizálása folytatódni fog. A legfrissebb változat elérhető lesz a Bizottság honlapján, a http://edexim.jrc.ec.europa.eu címen.

3.7. 7. cikk A HARMADIK ORSZÁGOKHOZ TOVÁBBÍTOTT KIVITELI BEJELENTÉSEK

A kiviteli bejelentési kötelezettség az I. melléklet 1. részében felsorolt összes anyag valamennyi országba irányuló kivitelére vonatkozik, függetlenül attól, hogy az ország az Egyezmény részes fele-e, és tekintet nélkül a vegyi anyag célzott felhasználására. Az I. melléklet szerinti vegyi anyagot tartalmazó készítményekre is bejelentési kötelezettség vonatkozik, ha a vegyi anyag koncentrációja az 1999/45/EK irányelv szerint címkézési kötelezettségekkel járhat. Egyes, az I. melléklet szerinti anyagot tartalmazó árukhoz is szükség lehet kiviteli bejelentésre (lásd a 14. cikket). Minden egyes érintett anyagra, készítményre vagy árura külön kiviteli bejelentést kell benyújtani (ezekre később külön RIN kerül kiosztásra).

Ez olyan esetekre is vonatkozik, amikor egy uniós tagállambeli exportőr első alkalommal kíván egy adott, bejelentéshez kötött vegyi anyagot harmadik országba kivinni. Ezt követően minden évben – az első kivitel alkalmával – kiviteli bejelentési eljárást kell lefolytatnia.

Kiviteli bejelentésre azonban nincs szükség, ha a vegyi anyag bekerül a PIC-eljárás hatálya alá, és az Egyezményben részes importáló fél megadta a behozatali választ, kivéve, ha a részes fél továbbra is megköveteli a bejelentést. Ez a követelmény akkor is megszűnik, ha az importáló ország hivatalosan lemond a kiviteli bejelentések fogadásának jogáról. Ezek az információk elérhetőek lesznek az EDEXIM-honlapon, a http://edexim.jrc.ec.europa.eu címen, az importáló országra vonatkozó információk szakaszban.

Minden más esetben az exportőrnek az első kivitel időpontja előtt legalább harminc nappal, a későbbi években pedig az első kivitel előtt legkésőbb tizenöt nappal kiviteli bejelentést kell benyújtania KNH-jához. Ajánlott azonban a bejelentést a lehető legkorábban benyújtani a KNH-hoz, hogy legyen elég idő a bejelentés feldolgozására.

Ugyanazon vegyi anyagnak az adott évben ugyanabba az országba történő későbbi kiviteleit az importáló ország ellenkező értelmű előírásának hiányában nem kell bejelentenie. Azonban ugyanazon anyagnak egy másik harmadik országba történő kivitele ismét első kivitelnek minősül, és arra újfent vonatkozik a kiviteli bejelentési eljárás.

A kiviteli bejelentésben megadandó információkat a rendelet II. melléklete határozza meg, amely ezen útmutató 2. melléklete. A kiviteli bejelentéshez az EDEXIM-en megtalálható kiviteli bejelentési formanyomtatványt kell használni. A KNH – amely költségei fedezésére az exportőrtől igazgatási díjat szedhet – ellenőrzi a bejelentést, és amennyiben annak tartalmával nem elégedett, indokolatlan késedelem nélkül felveszi a kapcsolatot az exportőrrel, hogy az megadhassa a hiányzó adatokat. A kiviteli bejelentés (az exportőr által közvetlenül vagy a KNH-n keresztül) EDEXIM-re történő feltöltését követően nyilvántartásba veszik a kiviteli bejelentést az EDEXIM-ben, és azonosító hivatkozási számmal (RIN) látják el. A bejelentés KNH és/vagy Bizottság általi feldolgozásáig a bejelentés tervezete az EDEXIM-ben marad. A Bizottság általi jóváhagyását követően a végleges bejelentést elküldik az importáló ország KNH-jához egy átvételi elismervény formanyomtatvány, valamint – ha az exportőr ilyet csatolt – az anyag vagy készítmény biztonsági adatlapja kíséretében. Az EDEXIM-ben tárolt végleges bejelentéshez az exportőr és a KNH-k férhetnek hozzá. Az RIN aktiválása az exportőrnek az RIN érvényességéről (közvetlenül az EDEXIM által vagy a KNH-n keresztül küldött) üzenetben megadottak szerint kerül aktiválásra. A kivitelre a 7. cikk (2) bekezdésében előírt időtartam lejáratakor és az RIN érvényessége által meghatározott időpontban kerülhet sor. Az I. melléklet 2. és 3. részében is szereplő vegyi anyagok esetében előfordulhat, hogy az RIN nem aktiválható, mivel először be kell szerezni az importáló ország kifejezett hozzájárulását – lásd a 13. cikket. A 4. mellékletben az 1. folyamatábra szemlélteti a 7. cikk szerinti kiviteli bejelentési eljárást.

A kiviteli bejelentés RIN-je attól a naptól kezdődően lesz érvényes, amelyet az exportőr a bejelentésben a kivitel napjaként megadott, vagy pedig a rendeletben előírt határidőknek megfelelő legkorábbi időpontban. A kiviteli bejelentési RIN csak a bejelentéssel érintett év december 31-éig érvényes. Ha a következő évben újabb kivitelt kívánnak végrehajtani, ehhez új kiviteli bejelentést kell beadni, feldolgozni és elküldeni az importáló országnak. Ebben az esetben az exportőrnek újfent fel kell vinnie a kiviteli bejelentést az EDEXIM-be, és a Bizottság új kiviteli bejelentést fog az importáló országnak küldeni. Ezt követően új kiviteli bejelentési azonosító hivatkozási számot adnak ki, és azt érvényesítik az adott naptári évre.

Az Európai Unió általános KNH-ja a Bizottság, ezért ez a szerv küldi el és fogadja a tagállamok képviseletében az összes kiviteli bejelentést. Éppen ezért a Bizottság kér átvételi elismervényt a kiviteli engedélyekről. A Bizottság fogja elküldeni az importáló országnak az I. melléklet szerinti vegyi anyagot tartalmazó vegyi anyagokra/készítményekre vonatkozóan az első kiviteli bejelentést legkésőbb az első kivitel előtt 15 nappal, később pedig az adott évben az első kivitel előtt. Még ha a Bizottság küldött is előzetes értesítést az adott importáló országnak egy adott exportőr bejelentése miatt, más exportőrök kötelesek bejelentést benyújtani azelőtt, mielőtt az adott évben első kivitelükre sor kerülhet. Az egyes évekre vonatkozóan az érintett vegyi anyagok és az importáló országok listája nyilvánosan elérhető lesz a http://edexim.jrc.ec.europa.eu címen.

Ha a kivitel olyan közegészségügyi vagy környezeti vészhelyzettel függ össze, amelyben a késedelem a ronthatja helyzetet, a tagállam (a Bizottsággal konzultálva) dönthet úgy, hogy részben vagy teljesen lemond a várakozási időről vagy a tájékoztatási követelményekről.

Az importáló ország kormánya további információk bekérésével is válaszolhat az uniós kiviteli bejelentésére. Ezt az információt az exportőr, az érintett tagállam illetékes KNH-ja vagy a Bizottság adja meg. Ha az anyag 1. rész szerinti anyag, illetve olyan, a 2. vagy a 3. részben szereplő anyag, amelyre vonatkozóan már van kifejezett hozzájárulás, akkor ez nem érinti az exportőrnek a vegyi anyag kivitelére vonatkozó jogát.

Új bejelentésre van szükség a következő esetekben:

— ha változik a vegyi anyag forgalomba hozatalára és felhasználására vagy címkézésére vonatkozó uniós jogszabály,

— ha a készítmény összetétele annyiban változik meg, hogy eltér az érintett vegyi anyag(ok) koncentrációja (például olyan mértékben, hogy a szükséges címkézés megváltozik).

Az új bejelentésben fel kell tüntetni, ha az egy korábbi bejelentés módosítása. Ezt úgy lehet megtenni, hogy a kiviteli bejelentési formanyomtatványban meg kell jelölni azt a nyilatkozatot, amely szerint a bejelentés egy korábbi bejelentés módosítása.

A Bizottságnak kell a bejelentéseket nyomon követnie olyan esetekben, amikor nem érkezett átvételi elismervény az importáló országtól. Szükség esetén másodszor is be kell nyújtani a bejelentést. Ennek azonban nincsen közvetlen hatása a kiviteli eljárásra. Az V. szakasz 1. és 3. példája szemlélteti az I. melléklet 1. részében felsorolt anyagokra vonatkozó kiviteli eljárást.

3.8. 8. cikk A HARMADIK ORSZÁGOKTÓL BEÉRKEZŐ KIVITELI BEJELENTÉSEK

Amennyiben a Bizottság harmadik országból olyan vegyi anyagra vonatkozó kiviteli bejelentést kap, amelynek forgalmazása vagy felhasználása a származási országban tiltott vagy szigorú korlátozás alá esik, a bejelentést nyilvántartásba veszi az EDEXIM-adatbázisban. A más országból érkező első bejelentésre minden vegyi anyagra vonatkozóan átvételi elismervényt ad ki. A Bizottság a bejelentést és a rendelkezésre álló összes információt továbbítja a behozatalt fogadó tagállam KNH-jának, és kérésre elküldi a többi tagállamnak is.

Amennyiben a bejelentést valamely tagállami KNH kapja meg, annak azt – az összes vonatkozó információval együtt – haladéktalanul továbbítania kell a Bizottságnak.

3.9. 9. cikk TÁJÉKOZTATÁS A VEGYI ANYAGOK KIVITELÉRŐL ÉS BEHOZATALÁRÓL

Minden év első negyedévében:

— az I. mellékletben felsorolt anyagok,

— az I. melléklet szerinti anyagokat az 1999/45/EK irányelv szerinti címkézési kötelezettségekkel járó koncentrációban tartalmazó készítmények, vagy

— az I. melléklet 2. vagy 3. részében szereplő anyagot szabad formában tartalmazó áru, vagy ilyen vegyi anyagokat az 1999/45/EK irányelv szerint címkézési kötelezettségekkel járó koncentrációban tartalmazó készítmény

exportőrének tájékoztatnia kell KNH-ját arról, hogy az előző évben mekkora mennyiséget szállított egyes importáló országokba (anyag formájában, készítményekben és/vagy árukban). A tájékoztatásnak tartalmaznia kell minden olyan importőr nevének és címének jegyzékét, aki vagy amely szállítmány címzettje volt. Fontos, hogy az áru fogalommeghatározásából az következik, hogy a kivitelre vonatkozó tájékoztatás csak akkor szükséges, ha a vegyi anyagnak az adott áruban történő felhasználását uniós jogszabály tiltja vagy szigorúan korlátozza, nem pedig minden más olyan áru tekintetében, amelyekben az anyag korlátozás nélkül felhasználható.

Külön jegyzékben kell feltüntetni azokat a vegyi anyagokat az I. melléklet 2. és 3. részében, amelyeket a KNH (az exportőr KNH-jának) és a Bizottság jóváhagyásával visznek ki az adott országból – de az importáló részes fél vagy más ország kifejezett hozzájárulása hiányzik a kivitelhez (lásd a 13. cikk (7) bekezdését).

Az importőröknek ugyanezen információkat kell megadniuk a belső piacon forgalomba hozott vegyi anyagok mennyiségére vonatkozóan.

Meg kell adni a KNH vagy a Bizottság által kért további szükséges információkat.

Az exportőröktől és importőröktől kapott információkat a KNH-k állítják össze és összesítik a rendelet III. mellékletében meghatározott formátumban, és továbbítják a Bizottságnak. A Bizottság ezt követően a nem bizalmas információkról átfogó összefoglalót tesz közzé az interneten.

3.10. 10. cikk RÉSZVÉTEL A PIC-BEJELENTÉSI ELJÁRÁSBAN

A PIC-bejelentés alapjául szolgáló (azaz az Európai Unióban az Egyezmény szerinti valamely felhasználási kategóriában tilalom vagy szigorú korlátozás alá eső) vegyi anyagok az I. melléklet 2. részében szerepelnek. A listába való felvételüket követően a Bizottságnak ezt legkésőbb a vonatkozó uniós jogszabály hatálybalépését követő kilencven nappal be kell jelentenie a PIC-titkárságnak. A bejelentésnek tartalmaznia kell a rendelet IV. mellékletében felsorolt információkat. Ha a Bizottságnak ezek az információk nem állnak rendelkezésére, az exportőröket/importőröket kötelezheti arra, hogy hatvan napon belül küldjék el ezeket az információkat. A bejelentést a vegyi anyagot tilalom vagy szigorú korlátozás alá helyező jogszabály változásakor frissíteni kell.

A bejelentések közötti elsőbbséget a Bizottság figyelembe veszi – hogy az adott vegyi anyag már a PIC-eljárás hatálya alá tartozik-e, hogy a Rotterdami Egyezmény IV. melléklete szerinti tájékoztatási kötelezettség mennyiben teljesíthető, és hogy a vegyi anyag milyen súlyos kockázattal jár, különösen a fejlődő országokra nézve.

A tagállamok a Bizottságon keresztül benyújthatnak olyan bejelentéseket is, amelyek a nemzeti jogszabályban betiltott vagy szigorú korlátozás alá helyezett vegyi anyagokra vonatkoznak. Ilyen esetekben az érintett tagállamnak a vonatkozó információkat kötelező megadnia a Bizottságnak, amely ezeket az összes többi tagállamnak elküldi. A tagállamok négy héten belül tehetnek észrevételt. Végső soron a benyújtó tagállam dönt arról, hogy felkéri-e a Bizottságot a bejelentés PIC-titkárságra történő továbbítására vagy sem, illetve megadja-e a 11. cikk szerint az információkat.

Amennyiben a Bizottság az Egyezmény más részes felei általi PIC-bejelentésről kap információkat, ezeket haladéktalanul elküldi az összes tagállamnak, és adott esetben előkészületeket tesz a vonatkozó uniós intézkedés elfogadására. Ezeket az információkat elhelyezik az EDEXIM-honlapon, a http://edexim.jrc.ec.europa.eu címen.

3.11. 11. cikk KÖTELEZŐ INFORMÁCIÓBENYÚJTÁS A PIC-TITKÁRSÁGNAK A PIC-BEJELENTÉST NEM IGÉNYLŐ VEGYI ANYAGOK TEKINTETÉBEN

A rendelet a PIC-bejelentés mellett más eszközöket is előír a tiltott vagy szigorú korlátozás alá eső vegyi anyagokkal kapcsolatos információk terjesztésére, az Egyezmény információcserére vonatkozó rendelkezéseinek felhasználásával. Ezek például az Európai Unión belül csak valamely felhasználási alkategóriában tiltott vagy szigorú korlátozás alá eső, és így a PIC-bejelentésre alapot nem adó vegyi anyagok esetében bírnak jelentőséggel. Ugyancsak jelentősek az egy vagy több tagállamban tilalom vagy súlyos korlátozás alá eső vegyi anyagok esetében, amennyiben az érintett tagállamok a fent említett konzultációs eljárást követően arra a következtetésre jutnak, hogy a PIC-bejelentés nem lenne helyénvaló.

Ilyen esetekben a Bizottság adja meg a vonatkozó információkat a PIC-titkárságnak, hogy azokról az Egyezmény többi részes felét is értesíteni lehessen.

3.12. 12. cikk VEGYI ANYAGOK BEHOZATALÁVAL KAPCSOLATOS KÖTELEZETTSÉGEK

A rendelet előírja a tagállamoknak, hogy ellenőrizzék az I. mellékletben felsorolt vegyi anyagok behozatalát, és erre a feladatra jelöljenek ki hatóságokat, például a vámhatóságot (13). Noha a rendelet nem tartalmaz részletes rendelkezéseket vagy tilalmat a behozatalt illetően, rendelkezik egy eljárásról, amellyel a Bizottság a tagállamokkal szorosan együttműködve értékelheti és hozhatja meg a PIC-eljárás hatálya alá tartozó vegyi anyagokra vonatkozó behozatali határozatokat.

A Bizottság megkapja a PIC-titkárságról a határozati útmutató dokumentumokat, amelyeket elküld a tagállamoknak. A Bizottság elfogadja az érintett vegyi anyag és az adott vegyi anyagra a határozati útmutató dokumentumokban megadott felhasználási kategória vagy kategóriák vonatkozásában az Európai Unió behozatali határozatát legkésőbb kilenc hónappal azután, hogy a titkárság elküldte a határozati útmutató dokumentumokat. A határozat elfogadása előtt a Bizottság tanácsadó bizottsági eljárás keretében szavazás útján beszerzi a tagállamok véleményét (a bizottság az 1907/2006/EK rendelet 133. cikke alapján alakul meg).

A behozatali határozatok alapját a létező uniós jogszabályok és azoknak a Rotterdami Egyezmény összefüggéseiben történő alkalmazása képezi. A vegyi anyag behozatalának és/vagy felhasználásának és/vagy az EU területén történő forgalomba hozatalának engedélyezésére vonatkozó határozatot a szóban forgó vegyi anyag behozatalát, felhasználását vagy forgalomba hozatalát szabályozó uniós jogi aktus, például a REACH, vagy a növényvédő szerekről, illetve a biocid termékekről szóló jogszabály határozza meg. Ezért nem szerepelnek részletes rendelkezések a 689/2008/EK rendeletben a behozatali korlátozásokra vagy tilalmakra vonatkozóan.

A behozatali határozatokat közlik a Rotterdami Egyezmény titkárságával (14), és az exportáló részes feleket felkérik a határozat betartására.

A behozatali határozatok címzettjei nem a tagállamok, éppen ezért nem állapítanak meg a tagállamok vagy gazdasági szereplők által betartandó szabályokat. A tagállamok és gazdasági szereplők által betartandó szabályokat a többi alkalmazandó uniós jogszabály állapítja meg. Ha a jogszabály módosul, vagy a vegyi anyag szabályozási státusza változik (például a jogszabály keretében végzett értékelés befejezését követően), a behozatali határozatokat felülvizsgálják.

A behozatali határozat – ha azt az érintett tagállam(ok) írásban kéri(k) – adott esetben tartalmazza az eltérő és a nemzeti szabályokat. A behozatali határozatok a PIC-egyezményben az érintett vegyi anyagra meghatározott felhasználási kategóriára fognak vonatkozni.

A határozati útmutató dokumentumokban szereplő információk értékelésekor a Bizottság és a tagállamok mérlegelni fogják uniós intézkedések elfogadásának szükségességét, valamint a Bizottság – ha azt az emberi egészségre és környezetre fennálló kockázatok csökkentése érdekében szükségesnek tekinti – javaslatot fog tenni a megfelelő uniós jogszabályokra.

3.13. 13. cikk VEGYI ANYAGOK KIVITELÉVEL KAPCSOLATOS, A KIVITELI BEJELENTÉS KÖVETELMÉNYEIN KÍVÜLI KÖTELEZETTSÉGEK

Az uniós exportőröknek be kell tartaniuk a harmadik országok által hozott (ideiglenes és végleges) behozatali határozatokat, amelyeket a PIC-titkárság által hathavonta kiadott PIC-körlevélben tesznek közzé (és azokat az Egyezmény honlapján, a http://www.pic.int címen is közzéteszik). A Bizottság továbbítja a PIC-körleveleket a KNH-knak és az ipari szövetségeknek. A Bizottság a körleveleket elérhetővé teszi az EDEXIM-adatbázisban is, a http://edexim.jrc.ec.europa.eu címen. A behozatali határozatok a KNH-knál is megtalálhatók. A behozatali határozatok érvényessége hat hónappal azt követően kezdődik, hogy a titkárság szétküldte az információkat.

Az I. melléklet 3. részében felsorolt, a legutolsó PIC-körlevélben közzétett behozatali határozattal engedélyezett vegyi anyagok kivitele esetén a 7. cikk (6) bekezdése szerint csak akkor szükséges a kivitelt bejelenteni, ha azt az importáló részes fél előírja. Az exportőröknek azonban a vámáru-nyilatkozatban meg kell adniuk az RIN-t (a behozatali határozat azonosító hivatkozási számát). Ez az RIN beszerezhető a „RIN-lekérésként” ismert közigazgatási eljárással, vagy lekérhető az EDEXIM behozatali határozatok adatbázisából. Mivel a behozatali határozatok adatbázisa még nem elérhető, közigazgatási eljárással kell kérni az RIN-t. Az exportőr először azt ellenőrzi a „RIN-lekérési” eljárásban, hogy alkalmazni kell-e a 13. cikk (6) bekezdésének b) pontját és a 7. cikk (6) bekezdését a kivitelre. Ha igen, az exportőr az exportáló KNH-tól kér külön RIN-t. Ha az összes követelmény teljesül, az exportáló KNH jóváhagyja a kérést és aktiválja az RIN-t, amelyet az exportőrnek a vámáru-nyilatkozaton fel kell tüntetnie (a 4. melléklet 4. folyamatábrája ismerteti ezt az eljárást). A most még nem alkalmazható alternatív eljárás lehetővé fogja tenni az exportőr számára, hogy a vámáru-nyilatkozaton feltüntetendő RIN-t az EDEXIM behozatali határozatok adatbázisában, a http://edexim.jrc.ec.europa.eu címen, keresse meg. Az exportőrnek biztosítania kell, hogy a kivitel megfeleljen a behozatali határozatban feltüntetett követelménynek.

Az importáló ország sok esetben nem válaszol a PIC-titkárságnak vagy válasza olyan közbenső határozat, amely nem tér ki a behozatalra. Az alábbi mentességek révén a rendelet szigorúbb az Egyezménynél, és előírja, hogy a kivitel előtt be kell szerezni az importáló ország kifejezett hozzájárulását. Ez a követelmény nemcsak a PIC-eljárás hatálya alá tartozó (azaz a rendelet I. mellékletének 3. részében felsorolt) vegyi anyagokra vonatkozik, hanem a PIC-bejelentés alapjául szolgáló (azaz az I. melléklet 2. részében felsorolt) vegyi anyagokra is.

A kifejezett hozzájárulást az exportőr KNH-ján, illetve az importáló országban a KNH-n vagy más illetékes hatóságon keresztül kell igényelni (kiadása ugyanezen az úton történik). Ajánlott, hogy az exportőr vagy az importőr mindaddig ne vegye fel ezekkel a hatóságokkal közvetlenül a kapcsolatot, amíg az exportőr KNH-ja hivatalos megkereséssel nem élt. A KNH-k és (a nem részes felek esetében) más illetékes hatóságok listája elérhető az EDEXIM-honlapon, a http://edexim.jrc.ec.europa.eu címen. Amennyiben gondot jelent az importáló ország hatóságainak azonosítása vagy a válasz beszerzése egyébként nehézségekbe ütközik, a Bizottság segíthet. Az exportáló tagállam KNH-jának értesítenie kell a Bizottságot, ha harmadik felektől olyan aktualizált információkat kap, amelyek a KNH-kra vonatkoznak.

Amennyiben a kérés kiadásától számított harminc napon belül sem a Bizottság, sem az exportőr KNH-ja nem kap választ, a Bizottság emlékeztetőt küld az importőr KNH-jának. Ha további harminc nap elteltével sem érkezik válasz, a Bizottság szükség szerint további emlékeztetőket küldhet. Ezt az eljárást a 4. melléklet 2. folyamatábrája ismerteti.

Ajánlott, hogy a kifejezett hozzájárulást a kivitel előtt a lehető legkorábban igényeljék. A kiviteli bejelentés (EDEXIM-en elérhető) tervezete eszközként szolgálhat az importáló országnak a határozat meghozatalához szükséges információk megadásában. Az importáló országban a KNH vagy más illetékes hatóság eljárásának megkönnyítése érdekében hasznos lehet, ha az exportőrök benyújtják az exportőr KNH-jának mindazokat a regisztrációs vagy engedélyezési dokumentumokat, amelyeket az importáló ország a vegyi anyagra vonatkozóan kiadott. Az exportőr KNH-ja csatolhatja ezt a dokumentációt a hozzájárulás iránti kérelemhez.

A kifejezett hozzájárulás különféle formákat ölthet. Például lehet a titkárságon keresztül továbbított hivatalos behozatali határozat, amelyben az importáló ország egyértelmű hozzájárulást ad a behozatalhoz (a PIC-eljárás hatálya alá tartozó vegyi anyagok esetében), illetve lehet az importáló ország illetékes hatóságának visszaigazoló e-mailje vagy levele is. A kifejezett hozzájárulást igénylő vegyi anyag kivitelének alapjául szolgáló dokumentumok egyedi azonosítót kapnak (a kifejezett hozzájárulás azonosítója), amelyet az EDEXIM-ben tárolnak.

Ha a KNH megkapja a kifejezett hozzájárulást egy adott anyagra vagy készítményre vonatkozóan, azonnal feltölti az EDEXIM-re. A KNH-k a szóban forgó országba irányuló minden későbbi kérelem esetén ezt a meglévő kifejezett hozzájárulást használhatják fel a kiviteli bejelentések jóváhagyásához, a Bizottság pedig az RIN-ek érvényesítéséhez, feltéve hogy az eredeti kifejezett hozzájárulást megadó válasz nem szab meg különleges feltételeket. Ezért a KNH-nak az EDEXIM-ben ellenőriznie kell, hogy már van-e kifejezett hozzájárulás. Ha igen, a KNH-nak nem kell újból igényelnie a kifejezett hozzájárulást a szóban forgó országtól. Ha van hozzájárulás, a KNH-nak jóvá kell hagynia a kiviteli bejelentést és továbbítania kell a Bizottsághoz, anélkül, hogy új, kifejezett hozzájárulás iránti kérelmet hozna létre. A Bizottság ellenőrzi az EDEXIM-ben, hogy van-e a kivitelre érvényes hozzájárulás, és ha van, a meglévő hozzájárulást fogja felhasználni az RIN ellenőrzéséhez.

A vegyi anyagra vonatkozó kifejezett hozzájárulás három naptári éven át marad érvényben bármely uniós exportőr későbbi kiviteleire, amennyiben a kifejezett hozzájárulás ettől eltérően nem rendelkezik. Az importáló országok által meghatározott feltételeket a kifejezett hozzájárulást fogadó KNH-nak kell közölnie az összes exportőrrel az EDEXIM-exportőröknek szóló interfész „notes” (Megjegyzések) mezőjében. A harmadik év végén az exportőr KNH-jának új, kifejezett hozzájárulás iránti kérelmet kell benyújtania a Bizottságon keresztül az importáló részes fél KNH-jához vagy az egyéb importáló országok illetékes hatóságához. Az új kérésre adott válasz beérkezéséig az adott vegyi anyag kivitele tizenkét hónapon keresztül folytatódhat.

Azon anyagok esetében, amelyekre a kiviteli bejelentés benyújtásán kívül kifejezett hozzájárulás is szükséges (azaz a 2. részben szereplő vegyi anyagok és olyan, a 3. részben szereplő vegyi anyagok, amelyekhez nincs behozatali határozat), a kifejezett hozzájárulás érvényessége változó lehet, és a legtöbb esetben eltér az RIN érvényességétől. A kifejezett hozzájárulás általában a megadásától számított harmadik év végéig érvényes. Az RIN csak a bejelentéssel érintett év december 31-ig érvényes, ezt követően inaktiválják. Ebben az esetben a következő évben új kiviteli bejelentést kell benyújtani, és a Bizottság új RIN-t ad ki. Ezt az új RIN-t a kiviteli bejelentés feldolgozásakor azonnal aktiválják, ha minden feltétel teljesül. Új hozzájárulást az előző hozzájárulás beszerzésétől számított harmadik év végéig (azaz a hozzájárulás lejáratáig) nem kell kérni.

A rendelet két olyan lehetséges mentesítésről rendelkezik, amelyek alapján nem kell a PIC-eljárás hatálya alá tartozó vagy a PIC-bejelentés alapjául szolgáló vegyi anyagok kivitele előtt beszerezni a kifejezett hozzájárulást. Ha a PIC-bejelentés alapjául szolgáló (az I. melléklet 2. részében szereplő) vegyi anyag OECD-országba kerül kivitelre, (15) akkor a követelmény alól eseti alapon felmentést lehet adni. A követelmény alóli mentesítésre vonatkozó határozatot az exportőr KNH-ja a Bizottsággal konzultálva hozza meg, a döntés pedig az alapján születik, hogy a behozatal időpontjában a vegyi anyag az OECD-országban engedélyezve van-e, be van-e jegyezve vagy megengedett-e. A 4. melléklet 3. folyamatábrája ismerteti ezt az eljárást.

A mentésítés eseti alapon is megadható a 13. cikk (7) bekezdése alapján, amennyiben minden ésszerű erőfeszítés ellenére sem érkezik válasz hatvan napon belül a PIC-eljárás hatálya alá tartozó vagy PIC-bejelentés alapjául szolgáló (az I. melléklet 2. vagy 3. részében szereplő) vegyi anyagra vonatkozó kifejezett hozzájárulás iránti kérelemre. A követelmény alól mentesítésre vonatkozó határozatot az exportőr KNH-ja a Bizottsággal konzultálva hozza meg; a döntés alapját az importáló részes fél hivatalos forrásaiból származó, arra vonatkozó bizonyítéknak kell képeznie, hogy a vegyi anyag az OECD-országban engedélyezve van-e, be van-e jegyezve vagy megengedett-e. Az I. melléklet 3. részében felsorolt vegyi anyagok kiviteléről szóló döntés meghozatalakor figyelembe kell venni az importáló részes fél területén vagy az importáló egyéb országban az emberi egészségre vagy a környezetre gyakorolt lehetséges hatásokat. Az ilyen mentesítés legfeljebb tizenkét hónapra adható meg, ezután kifejezett hozzájárulás szükséges, amennyiben a kifejezett hozzájárulás iránti eredeti kérelemre nem érkezett válasz. A legfeljebb tizenkét hónap eltelte után, ha a kifejezett hozzájárulás iránti kérelemre nem érkezett válasz, az exportőrnek a KNH-ján keresztül újból kell kérelmeznie a kifejezett hozzájárulást, ami annyit jelent, hogy a fent említett eljárás újraindul.

Ha a KNH-k az ENSZ valamelyik hivatalos nyelvét alkalmazzák, akkor valószínűbb, hogy a kifejezett hozzájárulás iránti kérelemre válasz érkezik; érdemes a kifejezett hozzájárulást azon a nyelven kérni, amely az importáló ország esetében alkalmazandó. A legtöbb általánosan használt nyelven – angolul (EN), franciául (FR) és spanyolul (ES) – vannak a kifejezett hozzájárulás iránti kérelmekre és válaszűrlapokra kidolgozott sablonok az EDEXIM-honlapon (Kifejezett hozzájárulás menüpontban), a http://edexim.jrc.ec.europa.eu címen.

Az exportőrök KNH-i továbbítják az azokra a vegyi anyagokra vonatkozó információkat, amelyekre a kifejezett hozzájárulást kérték, válasz érkezett és amelyekre mentesítést adtak, és ezeket az EDEXIM-adatbázisban vezetik. Az EDEXIM-adatbázisban a hozzárendelt egyedi azonosító (kifejezett hozzájárulás azonosítója) alapján megtalálható a bizonyítékként felhasznált összes dokumentum (a mentesítéshez felhasznált, az importáló ország által hozott határozat vagy más bizonyíték). Minden kifejezett hozzájárulási kérelem szerepel az EDEXIM-ben az alkalmazandó információkkal együtt, így a kérelem státuszáról más tagállamok KNH-i is tájékozódhatnak. A nem bizalmas információkat a Bizottság az interneten a nyilvánosság számára elérhetővé teszi.

Fontos, hogy a kifejezett hozzájárulás beszerzésének kötelezettsége vonatkozik az I. melléklet 2. és 3. részében felsorolt anyagokat olyan koncentrációban tartalmazó készítmények (azaz az 1272/2008/EK rendelet szerinti keverékek) kivitelére, ami az 1999/45/EK irányelv (16) szerint címkézési kötelezettségekkel járhat. Ez annyit jelent, hogy külön kifejezett hozzájárulást kell kérni minden készítményhez, amelyekhez ezután RIN-t rendelnek. E rendelkezés végrehajtásának megkönnyítése érdekében a kifejezett hozzájárulás iránti kérelemben több kérdés is szerepel, amelyeket az importáló ország KNH-jának kell megválaszolnia. E kérdések egyike: „Hozzájárul ugyanazt az I. melléklet szerinti anyagot tartalmazó készítmények behozatalához?” A legtöbb esetben az importőr KNH válasza erre a kérdésre „nem”, és ilyen módon minden más készítményre külön kifejezett hozzájárulás iránti kérelem szükséges, kedvező válasz esetén azonban a KNH-k és a Bizottság közvetlenül jóváhagyhatja az anyagot tartalmazó más készítmények kivitelét.

Mivel a készítmények több anyagból is állnak, minden anyag esetében ellenőrizni kell, hogy fennáll-e a kifejezett hozzájárulás beszerzésének szükségessége. Ha legalább egy anyag miatt szükség van a kifejezett hozzájárulásra, akkor be kell nyújtani az ez iránti kérelmet. Az importáló ország adhat olyan általonos választ, hogy a nyilvántartott vegyi anyagok behozatala megengedett. Ha az „AB” készítmény „A” anyaga szerepel a 689/2008/EK rendelet I. mellékletében és az importáló ország nyilvántartásában, a kivitelre sor kerülhet akkor is, ha a „B” anyag nincs nyilvántartásba véve, feltéve hogy az nem szerepel az I. mellékletben. A kifejezett hozzájárulás iránti kérelmet az „A” anyag váltja ki és nem a „B”.

Ezeken a kötelezettségeken kívül az exportált termékek minőségére is vonatkoznak követelmények. Az exportőrnek biztosítania kell, hogy az exportált terméket legkésőbb a szavatossági idő lejárta előtt hat hónappal exportálják, ha van szavatossági idő vagy az a gyártás idejéből kikövetkeztethető, kivéve, ha a vegyi anyag belső tulajdonságai miatt ehhez nem lehet ragaszkodni. Peszticidek esetében a tárolóedények méretét és csomagolását úgy kell optimalizálni, hogy a minimálisra csökkenjen annak a kockázata, hogy lejárt készletek halmozódjanak fel, valamint a címkének külön eligazítást kell adnia az importáló ország éghajlati viszonyai közötti tárolási feltételekről és tárolási stabilitásról. Ezenkívül az exportált peszticideknek meg kell felelniük az Unió jogszabályaiban megállapított tisztasági előírásoknak is.

3.14. 14. cikk BIZONYOS VEGYI ANYAGOK ÉS VEGYI ANYAGOKAT TARTALMAZÓ ÁRUK KIVITELE

Egyes vegyi anyagokat tartalmazó áruk (17) kivitelére ugyancsak vonatkoznak a 7. cikkben megállapított kiviteli bejelentési követelmények. Ezek csak a vegyi anyagot szabad formában tartalmazó (azaz a kifolyás veszélyét keltő) árukra vonatkoznak: a PIC-eljárás hatálya alá tartozó anyagok, az uniós jogszabályban tilalom vagy szigorú korlátozás alá helyezett vegyi anyagok, ha használatuk az adott áruban korlátozás alá esik, illetve az ilyen anyagokat olyan koncentrációban tartalmazó készítmények, amelyek az 1999/45/EK irányelv vagy az 1272/2008/EK rendelet szerinti címkézési kötelezettséggel járhat (18).

Nem megengedett a rendelet V. mellékletében szereplő egyes olyan vegyi anyagok és áruk kivitele, amelyek felhasználása az Európai Unióban teljes egészében tiltott. Az V. mellékletben jelenleg a környezetben tartósan megmaradó szerves szennyező anyagokról szóló Stockholmi Egyezményben felsorolt higanytartalmú szappanok és tíz vegyi anyag vagy kémiai csoport szerepel – az említett Egyezmény rendelkezéseinek megfelelően. Ezeket az útmutató 3. melléklete tartalmazza. A Stockholmi Egyezmény keretében a jövőbeli intézkedések nyomán az V. mellékletbe több vegyi anyag és áru is bekerülhet.

3.15. 15. cikk A TRANZITFORGALOMRA VONATKOZÓ TÁJÉKOZTATÁS

Abban az esetben, ha az Egyezmény részes felei információkat kérnek a PIC-eljárás hatálya alá tartozó vegyi anyagok tranzitforgalmáról, az exportőrnek az első átszállítás tervezett időpontja előtt harminc nappal, a későbbi szállítások előtt pedig nyolc nappal a lehető legteljesebb mértékben meg kell adnia KNH-jának a 689/2008/EK rendelet VI. mellékletében megadott információkat. A KNH a rendelkezésre álló további információkkal együtt továbbítja az információkat a Bizottságnak, amely az első átszállítás tervezett időpontja előtt tizenöt nappal, majd pedig minden további átszállítás előtt továbbítja ezeket az információkat a rájuk igényt tartó fél kijelölt nemzeti hatóságához. Jelenleg az Egyezmény egyik részes fele sem jelezte, hogy ilyen információkra igényt tart.

3.16. 16. cikk AZ EXPORTÁLT VEGYI ANYAGOKHOZ MELLÉKELENDŐ TÁJÉKOZTATÁS

Minden, az uniós jogszabályokban meghatározott veszélyes anyag exportőrének ugyanúgy kell csomagolnia és címkéznie termékeit, mintha azokat az Európai Unióban hoznák forgalomba, amennyiben az importáló országnak nincsenek külön követelményei – figyelembe véve az alkalmazandó nemzetközi előírásokat is.

Az alkalmazandó uniós szabályokat a következő jogi aktusok tartalmazzák:

— a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi irányelv (19),

— a tagállamoknak a veszélyes készítmények osztályozására, csomagolására és címkézésére vonatkozó törvényi, rendeleti és közigazgatási rendelkezéseinek közelítéséről szóló, 1999. március 31-i 1999/45/EK európai parlamenti és tanácsi irányelv (20),

— a növényvédő szerek forgalomba hozataláról szóló, 1991. július 15-i 91/414/EGK tanácsi irányelv (21),

— a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelv (22),

— az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról szóló, 2008. december 16-i 1272/2008/EK európai parlamenti és tanácsi rendelet (23).

A címkén lévő tájékoztatásnak többek között a következő információkat kell tartalmaznia:

— a készítmény kereskedelmi neve vagy megnevezése,

— az anyag vagy készítmény Unión belüli forgalomba hozataláért felelős személy – legyen az a gyártó, az importőr vagy a forgalmazó – neve, teljes címe és telefonszáma,

— a veszélyt jelző szabványos jel (vagy piktogram) vagy jelek kombinációja és a veszély(ek) feltüntetése,

— az anyag felhasználásával járó különleges kockázatokat ismertető szabványos „R-mondatok” (vagy figyelmeztető mondatok),

— az anyag biztonságos használatához kapcsolódó biztonsági követelményeket és vészhelyzeti válaszeljárások leíró szabványos „S-mondatok” (vagy óvintézkedésre vonatkozó mondatok),

— a készítményben (keverékben) lévő anyag vagy anyagok azonosítása egy nemzetközi nevezéktanrendszer szerint.

Fontos, hogy a fenti lista nem teljes. A részletes jogszabályi követelményeket az 1999/45/EK irányelv 10. cikke és az 1272/2008/EK rendelet 17. cikke tartalmazza, amelyek megállapítják a címkén feltüntetendő adatokra vonatkozó új követelményeket is. Ezek az új követelmények és a veszélyt jelző jelek és mondatok veszélyt jelző GHS piktogramokkal és mondatokkal való felváltása anyagok esetében 2010. december 1-jétől, keverékek esetében pedig 2015. június 1-jétől lesznek érvényesek. Az 1272/2008/EK rendelet előírja a „készítmény” szó „keverék” szóval való felváltását is.

Az Európai Unióban a következő szabványos, veszélyt jelző szimbólumok használatosak:

A veszélyt jelző jeleket a vegyi anyagok osztályozásának és címkézésének egyetemes harmonizált rendszeréről rendelkező 1272/2008/EK rendelet szerinti veszélyt jelző GHS piktogramok fogják felváltani. A GHS piktogramok az alábbiak:

Az 1272/2008/EK rendelet V. melléklete megfelelő módon valamennyi veszélyességi osztályra és kategóriára vonatkozóan tartalmazza a veszélyt jelző CLP/GHS piktogramok teljes listáját. A lista elérhető a http://ec.europa.eu/enterprise/sectors/chemicals/documents/classification/index_en.htm címen.

A PIC-rendelet szerint a címkén levő információk között adott esetben szerepelnie kell a szavatossági időnek (szükség esetén a különböző éghajlati övek szerint) és a gyártás napjának.

Ezenkívül a vegyi anyaggal együtt a biztonsági adatlapot is el kell küldeni minden importőrnek. A biztonsági adatlapnak meg kell felelnie a vegyi anyagok regisztrálásáról, értékeléséről, engedélyezéséről és korlátozásáról (REACH) szóló, 2006. december 18-i 1907/2006/EK európai parlamenti és a tanácsi rendelet (24) 31. cikkének és II. mellékletének.

A címkén és a biztonsági adatlapon lehetőség szerint a rendeltetés vagy a tervezett felhasználási hely szerinti ország hivatalos nyelvén, illetőleg annak egy vagy több főbb nyelvén kell feltüntetni az információkat (a nyelvek listáját lásd az útmutató 6. mellékletében) (25).

3.17. 17. cikk A BEHOZATAL ÉS A KIVITEL ELLENŐRZÉSÉRE FELHATALMAZOTT TAGÁLLAMOK ÉS EXPORTŐRÖK KÖTELEZETTSÉGEI

A tagállamoknak az I. mellékletben szereplő anyagok behozatalának és kivitelének ellenőrzésére hatóságokat, például a vámhivatalokat kell kijelölniük. Ezek a hatóságok és a Bizottság koordinálja az exportőrökkel kapcsolatos jogalkalmazói tevékenységet. A tagállamoknak e tevékenységekről rendszeresen be kell számolniuk. Fontos, hogy a behozatali korlátozások alapját az alkalmazandó uniós jogszabályok, például az 1907/2006/EK rendelet (REACH), a 91/414/EGK irányelv vagy a 98/8/EK irányelv jelentik (a részleteket lásd a 12. cikkre vonatkozó útmutatóban).

Az exportőrök kötelesek feltüntetni a listán szereplő anyagokra vonatkozó kiviteli bejelentések, behozatali határozatok és a jóváhagyott kifejezett hozzájárulások, illetve mentesítések megfelelő azonosító hivatkozási számát a vámáru-nyilatkozataikon. Ezt az információt a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet (26) szerint kitöltött egységes vámokmány 44. rovatában vagy az elektronikus kiviteli nyilatkozat megfelelő adataként kell megadni.

Fontos, hogy az Y915 TARIC-kód jelzi az RIN szükségességét. Ha az egységes vámokmány 44. rovatában szerepel az Y915 kód, szerepelnie kell az RIN-nek is. A 44. rovatban tehát az Y915 és az RIN is szerepel. Vannak olyan, a PIC-rendelethez társuló TARIC-intézkedések is, amelyek felsorolása az alábbiakban található:

— Y916 – ez az intézkedés jelzi, hogy az exportálandó vegyi anyagra nem vonatkoznak a 689/2008/EK rendelet I. mellékletének (a kivitel korlátozásával kapcsolatos) rendelkezései. Nincs korlátozás.

— Y917 – ez az intézkedés jelzi, hogy az exportálandó vegyi anyagra nem vonatkoznak a 689/2008/EK rendelet V. mellékletének (egyes vegyi anyagok kivitelének tilalmával kapcsolatos) rendelkezései. Nincs tilalom.

— Y919 – ez az intézkedés jelzi, hogy az exportálandó vegyi anyagra vonatkozik a 689/2008/EK rendelet 2. cikke (2) bekezdésének i) pontja, amely mentesíti a kivitelt valamennyi rendelkezés alól, feltéve hogy a vegyi anyag kivitele legfeljebb 10 kg mennyiségben történik, és kutatás vagy elemzés céljait szolgálja.

Az Y919 kód mellett külön RIN-nek is szerepelnie kell (lásd később).

Ha a 44. rovatban egy RIN szerepel, a vámhatóságnak ellenőriznie kell az EDEXIM váminterfészén a kivitel státuszát. Ha az adott kivitelre az RIN aktív, a kivitel vámkezelését az általános szabályok szerint kell végezni. Amennyiben a vámtisztviselő a 44. rovatban megadott TARIC-kóddal vagy RIN-nel kapcsolatban problémát észlel, a kivitel végrehajtása nem megengedhető, és a vegyi anyagokat az exportőrnek vissza kell vennie.

Az egyes kivitelek megkönnyítésére létrehozott „RIN-lekérés” néven ismert külön igazgatási eljárás alkalmazandó a 2. cikk (2) bekezdésének i) pontja szerinti mentesség hatálya alá tartozó kivitelre, azaz a legfeljebb 10 kg mennyiségű, kutatási és elemzési célokat szolgáló, I. vagy V. melléklet szerinti anyagokra. A „RIN-lekérési” eljárás keretében az exportőr először azt ellenőrzi, hogy a 2. cikk (2) bekezdésének i) pontját alkalmazni kell-e a kivitelre. Ha igen, az exportőr az exportáló KNH-tól kér külön RIN-t. Feltéve hogy a 2. cikk (2) bekezdésének i) pontját alkalmazni kell, az exportáló KNH jóváhagyja a kérést és aktiválja az RIN-t, amelyet az exportőrnek a vámáru-nyilatkozaton fel kell tüntetnie. Ezt az eljárást a 4. melléklet 4. folyamatábrája mutatja be

3.18. 18. cikk SZANKCIÓK

A tagállamoknak biztosítaniuk kell a rendelet helyes végrehajtását, és az előírások megsértésének az esetére hathatós, arányos és visszatartó erejű szankciórendszerrel kell rendelkezniük. A szankciókra vonatkozó információkat kérésre rendelkezésre kell bocsátani.

3.19. 19. cikk INFORMÁCIÓCSERE

A Bizottságnak és a tagállamoknak elő kell segíteniük a rendelet hatálya alá tartozó anyagokra vonatkozó információk más országoknak történő átadását. A rendelet elismeri bizonyos titoktartási biztosítékok szükségességét. A következő információk azonban nem minősülnek titkosnak:

— a II. mellékletben (a kiviteli bejelentés tájékoztatási követelményei) és a IV. mellékletben (a PIC-bejelentés tájékoztatási követelményei) meghatározott információk,

— a biztonsági adatlapon szereplő információk,

— a vegyi anyag szavatossági ideje,

— a vegyi anyag gyártási ideje,

— az óvintézkedésekre vonatkozó információk, beleértve a veszélyességi besorolást, a kockázat jellegét és a vonatkozó biztonsági útmutatásokat,

— a toxikológiai és ökotoxikológiai tesztek összefoglaló eredményei,

— a vegyi anyagok eltávolítását követően a csomagolás kezelésére vonatkozó információk.

3.20. 20. cikk TECHNIKAI SEGÍTSÉGNYÚJTÁS

A Bizottságnak és a tagállamoknak együtt kell működniük a technikai segítségnyújtás előmozdításában, különösen abból a célból, hogy a fejlődő és átmeneti gazdaságú országokat képessé tegyék az Egyezmény végrehajtására.

3.21. 21. cikk FELÜGYELET ÉS JELENTÉSTÉTEL

A 21. cikk az uniós jogszabályok szokásos cikke, amely megállapítja a rendelet érvényesülésére és végrehajtására vonatkozó felügyeleti és jelentéstételi követelményeket.

A rendelet alapján elért eredményeket a tagállamok és a Bizottság is felügyelik. A tagállamoknak rendszeresen tájékoztatást kell küldeniük a különböző eljárások működéséről a Bizottságnak, amely rendszeresen jelentést tesz az Európai Parlamentnek és a Tanácsnak a rendelet érvényesüléséről. Vannak a kereskedelmi titok védelmét szolgáló rendelkezések is.

3.22. 22. cikk A MELLÉKLETEK AKTUALIZÁLÁSA

A mellékletek aktualizálásáról az ellenőrzéssel történő szabályozási bizottsági eljárással születik döntés. Ezen eljárás értelmében a Bizottság javaslatait a tagállamok képviselőiből álló bizottság vizsgálja meg, mielőtt a Tanács és az Európai Parlament elé kerülnek ellenőrzésre. A kedvezőtlen vélemény a Bizottságot arra kötelezi, hogy a bizottsághoz módosított javaslatot vagy olyan jogalkotási javaslatot nyújtson be, amelyet együttdöntési eljárással kell elfogadni.

Az I. melléklet legalább évente felülvizsgálatra kerül. Amennyiben az I. melléklet egyes részei új vegyi anyagokkal egészülnek ki, ez adott esetben a következőket kötelezettségekkel járhat: kiviteli bejelentési követelmények, PIC-bejelentés benyújtása, a kivitelhez való kifejezett hozzájárulásra vonatkozó követelmények, és kötelezettség más országok PIC-eljárás hatálya alá tartozó vegyi anyagokra vonatkozó behozatali határozatainak tiszteletben tartására.

Az alábbi, mellékletek aktualizálására szolgáló intézkedéseket ugyanezzel az eljárással kell elfogadni:

— a környezetben tartósan megmaradó szerves szennyező anyagokról szóló, 2004. április 29-i 850/2004/EK európai parlamenti és tanácsi rendelet (27) hatálya alá tartozó vegyi anyagoknak az V. melléklet 1. részébe történő felvétele,

— az I. melléklet – továbbá a már létező bejegyzések – módosítása,

— már közösségi szintű kiviteli tilalom alá eső valamely vegyi anyagnak az V. melléklet 2. részébe való felvétele,

— a II., III., IV. és VI. melléklet módosítása,

— az V. melléklet meglévő bejegyzéseinek módosítása.

Olyan anyagok vagy áruk V. melléklet 2. részébe történő felvételéhez (azaz a kivitel betiltásához), amelyek kivitele még nem tiltott, az Európai Parlament és a Tanács együttdöntése szükséges a Bizottság javaslatára.

3.23. 23. cikk TECHNIKAI ÚTMUTATÓ FELJEGYZÉSEK

A Bizottságnak a végrehajtás támogatására olyan technikai útmutató feljegyzéseket kell készítenie, mint amilyen ez az útmutató is. Az EDEXIM-ben az összes útmutatót közzéteszik.

3.24. 24. cikk A BIZOTTSÁG

A Bizottságot az 1907/2006/EK rendelet 133. cikkével létrehozott bizottság segíti. Fő feladata a szavazás a javasolt uniós behozatali határozatokról (12. cikk) és a rendelet mellékleteinek javasolt módosításairól (22. cikk).

4. A VESZÉLYES VEGYI ANYAGOK KIVITELI ÉS BEHOZATALI ADATBÁZISA

A 689/2008/EK rendelet végrehajtásával kapcsolatos feladatok közül több elvégzése a veszélyes vegyi anyagok európai adatbázisán (European Database EXport IMport of dangerous chemicals – EDEXIM) keresztül történik. Az adatbázis, amelyet az adott tevékenységekben részt vevő európai érdekeltek használnak, fontos eszköz a jogszabályi követelmények feldolgozásában és kezelésében, illetve az információcserében. Információforrásként az EDEXIM-et harmadik országok érdekelt felei is használhatják.

Az EDEXIM folyamatos fejlesztés alatt áll a feldolgozandó bejelentések növekvő száma miatt, másfelől pedig mivel egyre nő az igény az érdekeltek mindennapos munkáját megkönnyítő funkciók iránt. Az adatbázisnak jelenleg öt interfésze van:

— egy interfész a nagyközönségnek, amelyen a nem titkos információk érhetőek el,

— a KNH-interfész a tagállamok általi használatra a 689/2008/EK rendelet végrehajtásának, különösen a kiviteli bejelentések (7. cikk) és a kifejezett hozzájárulás iránti kérelmek (13. cikk) kezelésére,

— az exportőrök interfésze, amelyet az uniós exportőrök használnak a tervezett kivitel bejelentésére (és későbbi nyomon követésére), és a 689/2008/EK rendelet szerinti jogszabályi követelményeknek megfelelően adatok megadására, és ezzel az eljárások felgyorsítására,

— a vámhatósági interfész, amelyet a veszélyes vegyi anyagok kereskedelmének vámhatóság általi ellenőrzésének támogatására alakítottak ki,

— az igazgatási interfész (amelyet a Bizottság használ) a behozatali és kiviteli bejelentések feldolgozására és tárolására, illetve alapvető honlap-karbantartási feladatokra.

Az EDEXIM fő célja, hogy platformként szolgáljon a jogszabályi követelmények feldolgozásához és tájékoztatást adjon a felhasználóknak a 689/2008/EK rendelet Európai Unión belüli végrehajtásáról a következőkhöz kapcsolódóan:

— a rendelet I. mellékletében szereplő vegyi anyagokra vonatkozó kiviteli bejelentés,

— a rendelet I. mellékletének 2. vagy 3. részében szereplő vegyi anyagokra vonatkozóan más országok által kérelemre hozott behozatali határozatok, és

— a Rotterdami Egyezmény alapján a PIC-eljárásban részt vevő országok által a rendelet I. mellékletének 3. részében szereplő vegyi anyagokra vonatkozóan hozott behozatali határozatok.

Az exportőrök interfésze lehetővé teszi számukra, hogy közvetlenül és interneten keresztül bejelenthessék az I. melléklet szerinti vegyi anyagok kivitelét KNH-juknak. Miután az exportőr létrehozta és elmentette a kiviteli bejelentést, a kivitel inaktív kiviteli azonosító hivatkozási számot (RIN) kap. Az exportőr bejelentését követően a KNH indokolatlan késedelem nélkül kezeli a kiviteli bejelentést, és ha az teljes és helytálló, továbbítja azt a Bizottságnak. Az EDEXIM értesíti az exportőrt arról, hogy a KNH mikor nyújtotta be a bejelentést a Bizottsághoz. Az „Search Activation Status by RIN” (Aktiválási státusz keresése RIN alapján) mezőbe történő beírással az exportőr figyelemmel kísérheti bejelentése feldolgozásának státuszát. A rendszer értesíti az exportőrt a bejelentés végső jóváhagyásáról is, beleértve a bejelentés érvényességi idejét is. A kifejezett hozzájárulást nem igénylő anyagok esetében az RIN abban a legkorábbi időpontban lesz aktív (vagyis a kivitel engedélyezett), amelyet az exportőr megadott vagy a rendelet előírt mint határidőt. Azon kivitelek esetében, amelyekhez kifejezett hozzájárulás szükséges, az RIN-t csak az adott feltételek teljesülésekor aktiválják.

Az EDEXIM-rendszer belső azonosító számot rendel minden kifejezett hozzájáruláshoz (kifejezett hozzájárulási nyilvántartási azonosító szám, röviden a kifejezett hozzájárulás azonosítója), amelyet a feldolgozás során a bejelentéshez társítanak. Amennyiben a KNH felvisz egy kifejezett hozzájárulást az EDEXIM-be, az EDEXIM erről értesíti a Bizottságot, hogy feldolgozhassa a kifejezett hozzájárulást. A kifejezett hozzájárulások listájához a KNH-k és a Bizottság rendelkezik hozzáféréssel.

Ha kifejezett hozzájárulás nincs, az EDEXIM értesíti az exportőrt arról, hogy a kivitel nem megengedett.

Az EDEXIM nyilvánosan elérhető interfésze a következő funkciókat tartalmazza: a létező kiviteli bejelentések ellenőrzése egyes veszélyes vegyi anyagoknak a rendeltetési országba való, adott évi első kivitele tekintetében; a rendelet hatálya alá tartozó veszélyes vegyi anyagok és az ilyen anyagokat tartalmazó készítmények osztályozási és címkézési követelményeire vonatkozó információk; tájékoztatás a 689/2008/EK rendelet I. mellékletének 2. és 3. részében szereplő anyagokra vonatkozó, harmadik országok által hozott behozatali határozatok, valamint az Európai Unióból nyilvántartásba vett kiviteli bejelentések statisztikái.

Az exportőrök eljárásainak elősegítése érdekében az EDEXIM működése a bejelentés benyújtásakor vagy külön RIN-lekérésre kapott egyetlen azonosító hivatkozási számon alapul. A bejelentés benyújtása kötelező az I. melléklet 1. és 2. részében szereplő vegyi anyagok, illetve az I. melléklet 3. részében szereplő azon vegyi anyagok esetében, amelyekre nincs behozatali határozat. Az I. melléklet 3. részében szereplő, PIC-körlevélben közzétett behozatali határozattal engedélyezett vegyi anyagokhoz kétféleképpen lehet vámáru-nyilatkozatban megadandó RIN-t biztosítani: 1) külön RIN-lekérés benyújtásával az EDEXIM-en keresztül; vagy 2) az EDEXIM behozatali adatbázisának ellenőrzésével. Mivel a behozatali határozatok adatbázisa még nem elérhető, az exportőröknek a másik lehetőséget kell választaniuk. A külön RIN-lekérést kell benyújtani a 2. cikk (2) bekezdésének i) pontja szerinti mentesség hatálya alá tartozó minden kivitel, azaz a legfeljebb 10 kg mennyiségű, kutatási és elemzési célokat szolgáló, I. vagy V. melléklet szerinti anyagok kivitele esetében is.

Gyakorlati okokból az azonosító hivatkozási számokra vonatkozó terminológia eltér a 689/2008/EK rendelettől.

A rendeletben említett kiviteli azonosító hivatkozási szám megfelel a kiviteli bejelentés benyújtásakor kapott azonosító hivatkozási számnak.

A rendeletben említett, kifejezett hozzájárulási nyilvántartási azonosító hivatkozási szám megfelel az EDEXIM által az egyes kifejezett hozzájárulások és mentesítések azonosítására használt kifejezett hozzájárulási azonosító hivatkozási számnak. A vámáru-nyilatkozatban ezt a számot nem kell megadni, mivel a kifejezett hozzájárulást csatolják a kiviteli bejelentéshez, és az azonosítható az RIN-ből.

A behozatali azonosító hivatkozási szám az I. melléklet 3. részében szereplő vegyi anyagokhoz külön RIN-lekérésre kapott RIN (ehhez a PIC-körlevélben közzétettek hozzájáruló behozatali határozatot), illetve az EDEXIM behozatali adatbázisának ellenőrzésekor kapott RIN (fontos, hogy a behozatali adatbázis még nem elérhető).

5. PÉLDÁK

A következő példákban az exportőrök teendőit ismertetjük különböző forgatókönyvek esetén. A forgatókönyvek alapja az, hogy az exportőr az EDEXIM-et használja kiviteli bejelentésre, mivel ez már most is bevett gyakorlat. Az 1. példa több, a vámáru-nyilatkozaton feltüntetendő, illetve a KNH-knak nyújtandó információkkal kapcsolatos követelményt, valamint az I. melléklet szerinti vegyi anyagok kivitelekor betartandó csomagolási és címkézési kötelezettségeket emel ki. Az ismétlés elkerülése végett ezeket a követelményeket az 1. példa után már nem részletezzük, csak utalunk rájuk.

Az I. melléklet szerinti vegyi anyag exportőre azonosító hivatkozási számot (RIN) kap az EDEXIM-ben, amelyet fel kell tüntetnie a vámáru-nyilatkozaton. Ezután a következő év első negyedévében jelentenie kell KNH-jának a vegyi anyagok, azaz az I. melléklet szerinti vegyi anyagok, az I. melléklet szerinti anyagot tartalmazó egyes készítmények, valamint az I. melléklet 2. és 3. részében felsorolt anyagokat tartalmazó egyes áruk mennyiségét, amelyeket az exportáló vállalat a 689/2008/EK rendelet szerint szállított, valamint minden egyes olyan importőr nevét és címét, ahova szállítás történt.

Végezetül az uniós jogszabályokban veszélyesként meghatározott vegyi anyagok exportőrének a termékeket az uniós jogszabályoknak megfelelően kell csomagolnia és címkéznie. Ezenkívül minden importőr részére el kell küldeni a biztonsági adatlapot, lehetőség szerint úgy, hogy az összes információt az importáló országban használt hivatalos nyelven és angol nyelven is feltüntetik.

1. példa

Egy uniós tagállam gyártója első alkalommal kíván hexaklóretánt exportálni „A” országba. A hexaklóretán szerepel a rendelet I. mellékletének 1. részében, mivel ipari felhasználása szigorúan korlátozott. Az Unióból „A” országba ezt a vegyi anyagot korábban láthatólag nem exportálták.

— Az exportőrnek kiviteli bejelentést kell benyújtania az EDEXIM-en keresztül a kivitel előtt legalább harminc nappal, közben meg kell adnia a rendelet II. mellékletében meghatározott információkat a nemzeti kijelölt hatóságnak (KNH-jának). Az EDEXIM kiosztja az inaktív azonosító hivatkozási számot (RIN-t).

— A KNH a kiviteli bejelentés teljességének megállapítását követően azt azonnal továbbítja a Bizottságnak. Miután ellenőrzik azt, hogy az adott naptári évre uniós kiviteli bejelentés még nem készült, a Bizottság elküldi a kiviteli bejelentést „A” országnak. Ha az adott évre már történt kiviteli bejelentés, az újabb bejelentést (kiküldés nélkül) eltárolják az EDEXIM-ben.

— Az exportőrt az EDEXIM értesíti a kiviteli bejelentés feldolgozásáról és arról, hogy az RIN aktiválásra kerül (azaz a kivitelre sor kerülhet) a kivitel kiviteli bejelentésen feltüntetett várható időpontjától. Az RIN-t fel kell tüntetni a vámáru-nyilatkozatban.

— A vegyi anyagot ugyanúgy kell csomagolni és címkézni, mintha az Unióba szállítanák, kivéve ha az importáló ország mást ír elő. Az exportőrnek el kell küldenie az importőr számára a biztonsági adatlapot.

— A címkét és a biztonsági adatlapot angolul és az „A” országban használt hivatalos nyelven kell kinyomtatni (a nyelvekre vonatkozó bővebb útmutatást lásd a 6. mellékletben).

— A címkén adott esetben fel kell tüntetni a gyártási és szavatossági időt, emellett szerepeltetni kell a tárolási feltételekre és az „A”. ország éghajlati viszonyai melletti stabilitásra vonatkozó külön információkat. A vegyi anyagot a szavatossági idő lejárata előtt hat hónapig nem szabad exportálni.

— A peszticid tárolóedényeinek méretét és csomagolását úgy kell optimalizálni, hogy a minimálisra csökkenjen annak kockázata, hogy lejárt készletek halmozódjanak fel.

— Az uniós gyártónak a következő év első negyedévében tájékoztatnia kell KNH-ját arról, hogy az előző évben mennyi vegyi anyagot szállított „A” országba.

2. példa

A Chemoproducts vállalat bór-trikloridot kíván szállítani „B” országba. A bór-triklorid nem szerepel a rendelet I. mellékletében, de a 67/548/EGK irányelv és az 1272/2008/EK rendelet VI. melléklete alapján veszélyes vegyi anyagnak minősül (28).

— Az exportőrnek nem kell semmilyen információt küldenie KNH-jának. A kivitelre kiviteli bejelentés vagy az importáló ország hozzájárulása nélkül is sor kerülhet.

— Az 1. példában bemutatott, a kivitel csomagolásával és címkézésével, a vegyi anyagok szavatossági idejével kapcsolatos követelmények, valamint a biztonsági adatlapra vonatkozó rendelkezés is alkalmazandó ebben a példában.

3. példa

Az ABC Chemicals kloroformot kíván „C” országba exportálni. A kloroform szerepel a rendelet I. melléklete 1. részében, és azt az év folyamán korábban egy másik vállalat már exportálta „C” országba, az ABC Chemicals azonban korábban soha.

— Az exportőrnek kiviteli bejelentést kell benyújtania a kivitel előtt legalább harminc nappal, közben meg kell adnia a rendelet II. mellékletében meghatározott információkat a nemzeti kijelölt hatóságnak (KNH-jának).

— A kiviteli bejelentés elmentése és benyújtása után az exportőr megkapja az RIN-t, amely ekkor még nem aktív.

— A KNH továbbítja a kiviteli bejelentést a Bizottságnak, miután meggyőződött teljességéről és pontosságáról. A Bizottság ellenőrzi a bejelentést és jóváhagyja, ezzel pedig aktiválja az RIN-t a kivitel várható időpontjától kezdődően. Mivel az adott naptári évre uniós kiviteli bejelentés már készült, a kiviteli bejelentést az importáló országnak való kiküldés nélkül eltárolják az EDEXIM-ben.

— Az 1. példában bemutatott, a vámáru-nyilatkozaton feltüntetendő és az illetékes KNH-nak nyújtandó információkkal, valamint a kivitel csomagolásával és címkézésével, a szavatossági idővel és a tárolóedényekkel kapcsolatos követelmények, valamint a biztonsági adatlapra vonatkozó rendelkezés is alkalmazandó ebben a példában.

4. példa

A LongShip vállalat (az Egyezmény részes fele) PCT-ket (poliklórozott terfenileket) kíván „D” országba exportálni. A Rotterdami Egyezmény alapján a PCT-k a PIC-eljárás hatálya alá tartoznak, ezért szerepelnek a rendelet I. mellékletének 1. és 3. részében. A „D” ország bejelentett egy hozzájárulást megadó behozatali határozatot a PIC-körlevél legutolsó kiadásában.

— Az exportőrnek nem kell kiviteli bejelentést benyújtania és végrehajthatja a kivitelt, feltéve hogy az importáló országban a várható felhasználás megegyezik azzal a kategóriával, amelyre az anyagot az Egyezmény III. mellékletében szerepeltetik.

— Ajánlott, hogy az exportőr igényeljen külön RIN-t (akár saját KNH-jától, amely azt feltölti az EDEXIM-re, akár közvetlenül az EDEXIM-en keresztül) és ezt az RIN-t tüntesse fel a vámáru-nyilatkozatban. Az exportőr az EDEXIM behozatali adatbázisában is kikeresheti a vámáru-nyilatkozaton feltüntetendő RIN-t. Fontos, hogy a behozatali határozatok adatbázisa még nem érhető el.

— Az 1. példában bemutatott, a vámáru-nyilatkozaton feltüntetendő és az illetékes KNH-nak nyújtandó információkkal, valamint a kivitel csomagolásával és címkézésével, a szavatossági idővel és a tárolóedényekkel kapcsolatos követelmények, valamint a biztonsági adatlapra vonatkozó rendelkezés is alkalmazandó ebben a példában.

5. példa

Az egyik EU-tagállamban székhellyel rendelkező KillingPest vállalat „E” országból kíván parationt behozni peszticidgyártáshoz, majd a készítményt „F” országba kívánja exportálni. A paration peszticidként történő felhasználása az EU-ban tiltott (növényvédő szerként és biocidként is). Az anyag szerepel a rendelet I. mellékletének 1. és 3. részében is (a PIC-eljárás hatálya alá tartozik a peszticidek kategóriájában). A PIC-körlevél legutolsó számában nem hagyták jóvá a peszticid felhasználására vonatkozó, EU-nak szóló behozatali határozatot. A behozatali hozzájárulást megadták az „F” országnak.

— Az EU-ra vonatkozó behozatali határozat ellenére a vállalat behozhatja az anyagot peszticidgyártást célzó ipari feldolgozásra, mivel azt nem az EU-ban fogják forgalomba hozni.

— Mivel „F” ország hozzájárult a behozatalhoz, a behozatal végrehajtható. Kiviteli bejelentésre nincsen szükség.

— Ajánlott, hogy az exportőr igényeljen külön RIN-t (akár saját KNH-jától, amely azt feltölti az EDEXIM-re, akár közvetlenül az EDEXIM-en keresztül) és ezt az RIN-t tüntesse fel a vámáru-nyilatkozatban. Az exportőr az EDEXIM behozatali adatbázisában is kikeresheti a vámáru-nyilatkozaton feltüntetendő RIN-t. Fontos, hogy a behozatali határozatok adatbázisa még nem érhető el.

— Az 1. példában bemutatott, a vámáru-nyilatkozaton feltüntetendő és az illetékes KNH-nak nyújtandó információkkal, valamint a kivitel csomagolásával és címkézésével, a szavatossági idővel és a tárolóedényekkel kapcsolatos követelmények, valamint a biztonsági adatlapra vonatkozó rendelkezés is alkalmazandó ebben a példában.

6. példa

Egy exportőr (az Egyezmény részes fele) első alkalommal kíván „G” országba klórdimeformot exportálni. A klórdimeform szerepel a rendelet I. mellékletének 1. és 3. részében is, mivel a peszticidek kategóriájában a PIC-eljárás hatálya alá tartozik. A PIC-körlevél legutolsó számában nincs a „G” országra vonatkozó behozatali határozat.

— Az exportőrnek kiviteli bejelentést kell benyújtania a kivitel előtt legalább harminc nappal, közben meg kell adnia a rendelet II. mellékletében meghatározott információkat a nemzeti kijelölt hatóságnak (KNH-jának).

— A kiviteli bejelentés elmentése és benyújtása után az exportőr megkapja az RIN-t, amely ekkor még nem aktív.

— A kivitelre csak akkor kerülhet sor, ha „G” ország KNH-ja kifejezetten hozzájárul a klórdimeform behozatalához. Ha az exportőr KNH-ja az EDEXIM-ből azt állapítja meg, hogy ilyen hozzájárulás még nincs, be kell szereznie a hozzájárulást „G” ország KNH-jától (szükség esetén a Bizottság segít ebben).

— Ha minden ésszerű erőfeszítés ellenére sem érkezik válasz hatvan napon belül, és okirati bizonyíték van arra, hogy „G” országban a klórdimeform peszticidként történő felhasználásra regisztrált vagy engedélyezett, az exportőr KNH-ja a Bizottsággal konzultálva határozhat úgy, hogy a kivitelre sor kerülhet. A kivitelre vonatkozó engedély azonban legfeljebb tizenkét hónapra adható meg, amely lejáratakor „G” országtól ismételten kifejezett hozzájárulást kell kérni. Az ebben a pontban kifejtett feltételek az alábbi, 7. példában is alkalmazandók.

— A kivitel a kifejezett hozzájárulás iránti kérelemre vonatkozó eljárás végkimenetelétől függően engedélyezhető, és a Bizottság ennek függvényében aktiválhatja az RIN-t. Kedvezőtlen eredmény esetén az RIN-t nem aktiválják.

— Az exportőr továbbra is benyújtja az éves kiviteli bejelentést, még akkor is, ha a kifejezett hozzájárulás beérkezik (amennyiben „G” ország nem mondott le a bejelentésekhez fűződő jogáról).

— Az 1. példában bemutatott, a vámáru-nyilatkozaton feltüntetendő és az illetékes KNH-nak nyújtandó információkkal, valamint a kivitel csomagolásával és címkézésével, a szavatossági idővel és a tárolóedényekkel kapcsolatos követelmények, valamint a biztonsági adatlapra vonatkozó rendelkezés is alkalmazandó ebben a példában a kivitel kifejezett hozzájárulás vagy mentesítés alapján történő végrehajtásakor.

7. példa

A Buy and Sell vállalat első alkalommal kíván nitrofent tartalmazó peszticidet exportálni „H” országba. A nitrofen szerepel a rendelet I. mellékletének 1. és 2. részében. Az EU-ban tilos növényvédő szerként felhasználni. Az alkalmazandó jogszabályról értesítették a PIC-titkárságot. „H” ország az Egyezmény részes fele. Mivel azonban nem vonatkozik PIC-eljárás a vegyi anyagra, így behozatali határozat sincs az anyagra vonatkozóan.

— Az exportőrnek kiviteli bejelentést kell benyújtania a kivitel előtt legalább harminc nappal, közben meg kell adnia a rendelet II. mellékletében meghatározott információkat a nemzeti kijelölt hatóságnak (KNH-jának).

— A kiviteli bejelentés elmentése és benyújtása után az exportőr megkapja az RIN-t, amely ekkor még nem aktív.

— A fenti 6. példához hasonlóan a kivitelre csak akkor kerülhet sor, ha „H” ország KNH-ja kifejezetten hozzájárul a nitrofen behozatalához. A különbség az, hogy mivel a vegyi anyagra a PIC-eljárás nem vonatkozik, így nem tettek közzé behozatali határozatot a PIC-körlevél legutolsó kiadásában. A 6. példában bemutatott feltételek érvényesülnek itt is, többek között a kifejezett hozzájárulás megkérésének követelménye, a korlátozott időtartamú mentesítés megkérése, azt követően pedig a kifejezett hozzájárulás szükségessége.

— A kivitel a kifejezett hozzájárulás iránti kérelemre vonatkozó eljárás eredményétől függően engedélyezhető, és a Bizottság ennek függvényében aktiválhatja az RIN-t. Kedvezőtlen eredmény esetén az RIN-t nem aktiválják.

— A kivitel végrehajtása esetén az 1. példában bemutatott, a vámáru-nyilatkozaton feltüntetendő és az illetékes KNH-nak nyújtandó információkkal, valamint a kivitel csomagolásával és címkézésével, a szavatossági idővel és a tárolóedényekkel kapcsolatos követelmények, valamint a biztonsági adatlapra vonatkozó rendelkezés is alkalmazandó ebben a példában.

— Az exportőr továbbra is benyújtja az éves kiviteli bejelentést, még akkor is, ha a kifejezett hozzájárulás beérkezik (amennyiben „H” ország nem mondott le a bejelentésekhez fűződő jogáról).

8. példa

Az Exterminator vállalat dimetenamidot kíván exportálni „I” országba, amely az OECD tagja. Az EU-ban a dimetenamid peszticidként történő felhasználása tiltott. Az anyag szerepel a rendelet I. mellékletének 1. és 2. részében, ezrt rendesen szükség lenne az importáló ország kifejezett hozzájárulására. Mivel azonban nem vonatkozik PIC-eljárás a vegyi anyagra, így behozatali határozat sincs az anyagra vonatkozóan.

— Az exportőrnek kiviteli bejelentést kell benyújtania a kivitel előtt legalább harminc nappal, közben meg kell adnia a rendelet II. mellékletében meghatározott információkat a nemzeti kijelölt hatóságnak (KNH-jának).

— A kiviteli bejelentés elmentése és KNH-nak történő benyújtása után az exportőr megkapja az RIN-t, amely ekkor még nem aktív.

— Ha a Bizottság teljesnek és pontosnak ítéli a kiviteli bejelentést, akkor azt a KNH továbbítja a Bizottságnak. Ha az adott naptári évre uniós kiviteli bejelentés még nem készült, a Bizottság továbbítja a kiviteli bejelentést „I” országnak. Ha az adott évre már történt kiviteli bejelentés, az újabb bejelentést (kiküldés nélkül) eltárolják az EDEXIM-ben.

— A dimetenamid szerepel az I. melléklet 2. részében, és emiatt a kivitelre mindaddig nem kerülhet sor, míg a behozatalhoz kifejezett hozzájárulást nem igényelnek és kapnak. Mivel azonban „I” ország az OECD tagja, a KNH dönthet úgy, hogy megtagadja a mentesítést, és ezért felkérheti az exportőrt annak okirati bizonyítására, hogy az anyag engedélyezve van-e, be van-e jegyezve vagy megengedett-e. Amenynyiben ezt a bizonyítékot bemutatják, a KNH a Bizottsággal konzultálva dönthet úgy, hogy az exportra az importáló ország kifejezett hozzájárulása nélkül sor kerülhet.

— Ha azonban a KNH a Bizottsággal konzultálva úgy dönt, hogy a kifejezett hozzájárulásra szükség van, „I” országtól a behozatalhoz való kifejezett hozzájárulást a fenti 7. példához hasonlóan be kell szerezni.

— A kivitel a kifejezett hozzájárulás iránti kérelemre vonatkozó eljárás végkimenetelétől függően engedélyezhető, és a Bizottság ennek függvényében aktiválhatja az RIN-t. Kedvezőtlen eredmény esetén az RIN-t nem aktiválják.

— Az 1. példában bemutatott, a vámáru-nyilatkozaton feltüntetendő és az illetékes KNH-nak nyújtandó információkkal, valamint a kivitel csomagolásával és címkézésével, a szavatossági idővel és a tárolóedényekkel kapcsolatos követelmények, valamint a biztonsági adatlapra vonatkozó rendelkezés is alkalmazandó ebben a példában.

— Az exportőrnek továbbra is be kell nyújtania az éves kiviteli bejelentést, még akkor is, ha a kifejezett hozzájárulás beérkezik (amennyiben „I” ország nem mondott le a bejelentésekhez fűződő jogáról).

9. példa

Az XYZ vállalat 1,2-dibróm-etánt (EDB-t) kíván „J” országba ipari felhasználásra exportálni. Az EDB szerepel a rendelet I. mellékletének 1. és 3. részében. Az EU-ban tilos növényvédő szerként felhasználni, és szerepel a PIC-eljárásban a peszticid kategóriában. A PIC-körlevél legutolsó számában jóváhagyták a „J” országra a behozatali határozat alapján a peszticidként történő felhasználást.

— Mivel az anyag peszticidként történő felhasználás tekintetében a PIC-eljárás hatálya alatt áll, ipari felhasználás tekintetében viszont nem, „J” ország nem hozott határozatot az EDB ipari felhasználásra történő behozatalához való hozzájárulásról. Emiatt az exportőrnek kiviteli bejelentést kell benyújtania, és be kell szereznie az ipari felhasználásra történő behozatalhoz való kifejezett hozzájárulást. Ennek érdekében a 6. vagy 7. példában kifejtett eljárást kell követnie.

— Az 1. példában bemutatott, a vámáru-nyilatkozaton feltüntetendő és az illetékes KNH-nak nyújtandó információkkal, valamint a kivitel csomagolásával és címkézésével, a szavatossági idővel és a tárolóedényekkel kapcsolatos követelmények, valamint a biztonsági adatlapra vonatkozó rendelkezés is alkalmazandó ebben a példában.

10. példa

A Pest Products vállalat Fungicide X nevű, (60 % aktív hatóanyagú) pentaklórfenolt tartalmazó fungicid készítményt kíván „K” országba exportálni. A pentaklórfenol szerepel a rendelet I. mellékletének 1. és 3. részében, és peszticid kategóriában a PIC-eljárás alá tartozik. Az „K” ország nem részes fél az Egyezményben, így a PIC-körlevélben nincsenek az országra vonatkozóan behozatali határozatok. Egy másik uniós vállalat az év során korábban exportált egy (30 % pentaklórfenolt tartalmazó) készítményt, amelyhez KNH-ján keresztül beszerezte „K” ország hatóságainak kifejezett hozzájárulását. A kifejezett hozzájárulás nem terjed ki a pentaklórfenolt tartalmazó készítményre, csak az adott készítményre.

— Az exportőrnek kiviteli bejelentést kell benyújtania a kivitel előtt legalább harminc nappal, és meg kell adnia a rendelet II. mellékletében meghatározott információkat a KNH-jának. Ezt továbbítják a Bizottságnak, amely ezt uniós kiviteli bejelentésként fogja benyújtani.

— A kivitelre azonban mindaddig nem kerülhet sor, amíg „K” ország illetékes hatóságai nem adnak további kifejezett hozzájárulást a Fungicide X kivitelére, mivel a meglévő kifejezett hozzájárulás egy eltérő készítményre vonatkozott. A hozzájárulás beszerzése érdekében a 6. vagy 7. példában kifejtett eljárást kell követnie.

— Az 1. példában bemutatott, a vámáru-nyilatkozaton feltüntetendő és az illetékes KNH-nak nyújtandó információkkal, valamint a kivitel csomagolásával és címkézésével, a szavatossági idővel és a tárolóedényekkel kapcsolatos követelmények, valamint a biztonsági adatlapra vonatkozó rendelkezés is alkalmazandó ebben a példában.

11. példa

A Laboratory Analysis Products váll